text:
European Commission - PRESS RELEASES - Press release - Amennyiben a nemzeti jog lehetővé teszi, hogy a közúti baleset károsultjának családtagjai kártérítést igényeljenek az elszenvedett nem vagyoni kár után, e kártérítésre ki kell terjednie a kötelező gépjármű-felelősségbiztosításnak
144/13. sz. SAJTÓKÖZLEMÉNY
Luxembourg, 2013. október 24.
A C-22/12. és C-277/12. sz. ügyekben hozott ítéletek
Katarína Haasová kontra Rastislav Petrík és Blanka Holingová, valamint
Vitālijs Drozdovs kontra Baltikums AAS Amennyiben a nemzeti jog lehetővé teszi, hogy a közúti baleset károsultjának családtagjai kártérítést igényeljenek az elszenvedett nem vagyoni kár után, e kártérítésre ki kell terjednie a kötelező gépjármű-felelősségbiztosításnak Ilyen esetben az uniós jog által a személyi sérülések tekintetében előírt minimális fedezetet kell alkalmazni a nem vagyoni kár tekintetében is Az uniós jogban a gépjármű-felelősségbiztosításra vonatkozó első irányelv1 kötelezővé teszi a tagállamok számára, hogy a rendszerint a területükön üzemben tartott járművek felelősségbiztosítással fedezve legyenek. Noha a tagállamok szabadon meghatározhatják az e biztosítás által fedezett károk körét, valamint feltételeit, az e területen elfogadott második irányelv2 előírja, hogy e biztosításnak kötelezően ki kell terjednie a személyi sérülésre sérültenként 1 millió euró minimális összeg, vagy, káreseményenként, a sérültek számától függetlenül, 5 millió euró minimális összeg mértékében. Ezen felül e biztosításnak az anyagi károkat is fedeznie kell káreseményenként 1 millió euró minimális összeg mértékében, a károsultak számától függetlenül.
C-22/12. sz.ügy
V. Haas 2008. augusztus 7‑én hunyt el Csehország területén egy közlekedési balesetben, amelyet a B. Holingová tulajdonát képező magán gépjárművet vezető R. Petrík idézett elő. B. Holingová autója, amelyet Szlovákiában vettek nyilvántartásba, és amelyben V. Haas utazott, összeütközött egy, a Cseh Köztársaságban nyilvántartásba vett nehéz tehergépjárművel. A bíróság, miután megállapította R. Petrík felelősségét a baleset okozásában, kötelezte őt többek között a K. Haasová, a károsult házastársa által a baleset következtében elszenvedett kár megtérítésére. Ugyanakkor K. Haasová és lánya a férj és apa elvesztése által okozott nem vagyoni kár megtérítése iránt is igényt támaszt B. Holingová biztosítójával szemben. A jogvitában eljáró bíróság kifejti, hogy a cseh polgári jog, amely álláspontja szerint a jelen ügyben alkalmazandó, lehetővé teszi valamely természetes személy számára, hogy igényelje a testi épségének megsértéséből eredő nem vagyoni kár megtérítését. B. Holingová biztosítója ugyanakkor, mivel úgy ítélte meg, hogy a kötelező gépjármű‑felelősségbiztosítás fedezete a kötelező felelősségbiztosításra vonatkozó szlovák jog értelmében nem terjed ki a nem vagyoni kárra, megtagadta ilyen kártérítés fizetését.
A Krajský súd v Prešove (eperjesi regionális bíróság, Szlovákia) arra vár választ a Bíróságtól, hogy a kötelező gépjármű‑felelősségbiztosításnak ki kell‑e terjednie a közlekedési baleset áldozatainak hozzátartozói által elszenvedett, nem vagyoni károk megtérítésére.
Ítéletében a Bíróság mindenekelőtt emlékeztet arra, hogy a gépjárművek által okozott kárt fedező gépjármű‑felelősségbiztosítási kötelezettség eltér e károknak a biztosított polgári jogi felelőssége alapján történő megtérítésének mértékétől. Amíg ugyanis az előbbit az uniós szabályozás határozza meg és garantálja, addig az utóbbit alapvetően a nemzeti jog szabályozza.
A tagállamok tehát főszabály szerint továbbra is szabadon meghatározhatják polgári jogi felelősségi rendszereik keretében különösen a gépjárművek által okozott megtérítendő károkat, e károk megtérítésének terjedelmét és az említett kártérítésre jogosult személyek körét. A Bíróság kiemeli ugyanakkor, hogy a különböző tagállamok jogszabályaiban a biztosítási kötelezettség mértéke tekintetében mutatkozó eltérések csökkentése érdekében az Unió előírta a polgári jogi felelősség tekintetében azt, hogy annak, a második irányelvben meghatározott összegek mértékéig, kötelezően ki kell terjednie az anyagi károkra és a személyi sérülésekre. Következésképpen a tagállamoknak a kötelező gépjármű‑felelősségbiztosítás által fedezett károk körét, illetve feltételeit az uniós jog szabályaira tekintettel kell meghatározniuk.
Ezt követően a Bíróság kifejti, hogy a második irányelv értelmében kötelező fedezet alá tartozó személyi sérülések magukban foglalnak minden kárt, amely a személy testi épségének sérelméből ered, ideértve mind a testi, mind a lelki szenvedéseket. Következésképpen az uniós jognak megfelelően megtérítendő károk sorában szerepelnek azon, nem vagyoni károk, amelyek megtérítését a jogvita tekintetében alkalmazandó nemzeti jog a biztosított polgári jogi felelőssége alapján írja elő.
Végezetül a Bíróság megállapítja, hogy az első irányelv által biztosítandó védelem kiterjed minden olyan személyre, aki a polgári jogi felelősségre vonatkozó nemzeti jog alapján jogosult a gépjárművek által okozott kár megtéríttetésére. Mivel a szlovák bíróság megállapítása értelmében a cseh jog a K. Haasová és lánya helyzetéhez hasonló helyzetben lévő személyek tekintetében előírja a házastársuk, illetve apjuk halála által okozott nem vagyoni kár megtérítését, e személyeknek részesülniük kell tehát az ezen irányelv által biztosított védelemben.
C-277/12. sz. ügy
Lettországban, noha az eltartó személy, valamely eltartott személy vagy házastárs halálából eredő fájdalomból és lelki szenvedésekből eredő nem vagyoni kár után kártérítés igényelhető a közúti baleset okozásáért felelős személy biztosítójától, ennek összege legfeljebb 100 LVL (mintegy 142 euró) kérelmezőnként és minden elhunyt személy tekintetében.
2006. február 14‑én V. Drozdovs szülei elhunytak egy Rigában (Lettország) történt közlekedési balesetben. A 10 éves V. Drozdovst nagyanyja gyámsága alá helyezték. Ezt követően a gyám felszólította a beleset okozásáért felelős személy biztosítóját, hogy a V. Drozdovs által szülei elvesztése folytán elszenvedett nem vagyoni kár címén fizessen 200 000 LVL (mintegy 284 820 euró) összegű kártérítést.
A V. Drozdovs és a biztosító közötti jogvitában eljáró Augstākās tiesas Senāts (legfelsőbb bíróság, Lettország) egyrészt ugyanazt a kérdést teszi fel a Bíróságnak, mint a szlovák bíróság a Haasová‑ügyben, másrészt arra keres választ, hogy összeegyeztethető-e az uniós joggal a közúti baleset következtében elszenvedett nem vagyoni kár címén fizetendő kártérítés maximális összegének a lett jogban foglalt korlátozása.
A Bíróság a mai napon a Haasová‑ügyben hozott ítéletéhez hasonlóan megállapítja, hogy amennyiben a nemzeti jog lehetővé teszi, hogy a közúti baleset károsultjának családtagjai kártérítést igényeljenek az elszenvedett nem vagyoni kár után, e kártérítésre ki kell terjednie a kötelező gépjármű-felelősségbiztosításnak. Márpedig, mivel a nemzeti bíróság megállapítása értelmében a lett jog V. Drozdovsnak biztosítja a szülei halála által okozott nem vagyoni kár megtérítéséhez való jogot, részesülnie kell tehát az első irányelv által biztosított védelemben.
A Bíróság megállapítja továbbá, hogy amennyiben valamely tagállam elismeri az elszenvedett nem vagyoni károk megtérítéséhez való jogot, nem írhat elő a károk e különleges, a második irányelv értelmében vett személyi sérülések körébe tartozó kategóriái tekintetében olyan maximális garanciaösszegeket, amelyek alacsonyabbak, mint az ezen irányelvben meghatározott minimális összegek. Az irányelv ugyanis nem ír elő és nem is tesz lehetővé más különbségtételt a fedezett károkon belül, mint a személyi sérülések és az anyagi károk között fennálló különbség.
A kihirdetés napján az ítéletek (C-22/12 és C-277/12) teljes szövege megtalálható a CURIA honlapon
A tagállamok gépjármű‑felelősségbiztosításra és a biztosítási kötelezettség ellenőrzésére vonatkozó jogszabályainak közelítéséről szóló, 1972. április 24‑‑i 72/166/EGK tanácsi irányelv (HL L 103., 1. o.; magyar nyelvű különkiadás 6. fejezet, 1. kötet, 10. o.).
A 2005. május 11‑i 2005/14/EK európai parlamenti és tanácsi irányelvvel (HL L 149., 14. o.) módosított a tagállamok gépjármű‑felelősségbiztosításra vonatkozó jogszabályainak közelítéséről szóló, 1983. december 30‑‑i 84/5/EGK tanácsi irányelv (HL 1984. L 8., 17. o.; magyar nyelvű különkiadás 6. fejezet, 7. kötet,. 3. o.).

matches: bíróság Bíróság Bíróság Bíróság Bíróság bíróság bíróság Bíróság bíróság Bíróság


text:
Választások 2012 – USL-s „villámháború” – 2. nap (folyamatosan frissülő) - Románia magyar szemmel
Ma folytatódik a Ponta‑Antonescu páros által elindított „villámháború”. A kormánypártok már bejelentették, hogy ma benyújtják a Băsescu felfüggesztéséhez szükséges dokumentumokat.
Igyekszem ma is folyamatosan tájékoztatni a nap eseményeiről, mint korábban is, elsősorban a ziare.com-on megjelenő hírek alapján. Azért ezt a forrást használom, mert eddig elfogadhatónak tűnt a tárgyilagosságát és a hírek frissességét illetően. Amennyiben más forrásokból is idézek, ezeket külön jelzem.
Fájdalmas lecke Traian Băsescunak és a támogatóinak
A parlament két házelnökének és a nép ügyvédjét képviselő személynek a leváltása semmivel sem több annál, aminek tűnik, függetlenül attól, milyen szemszögből szeretnénk nézni a dolgokat.
Bármilyen felforrósodott lenne az elménk, bármennyire érzékenyek lennénk, az USL által a parlamentben villámgyorsan végrehajtott három csere egyes személyek egyszerű lecserélése marad egyes nagyon fontos intézmények éléről.
Ugyanolyan felelőtlen most a pédélésekkel együtt üvölteni, hogy Romániában kimúlt a demokrácia, amilyen irracionális volt a jelenlegi uszélések kiabálása is, hajdanán, amikor egész nap folyamatosan „genocídium”-ról és „zsarnok”-ról beszéltek. A demokráciát bármely tankönyvben elsősorban a többség azon hatalmaként határozzák meg, hogy a kisebbség feje és akarata felett döntsön. Természetesen létezik egy többségi diktatúra által okozott csábítás és kockázatok, de a többség akaratának tiszteletben tartása általában szavatolja egy demokrácia működését.
Aztán jönnek az intézmények. Mindaddig, míg nem az azokat képviselő emberek, hanem maguk az intézmények, a függetlenségük és a köztük meglévő viszonyok képezik az első és utolsó alapját az államnak, akkor a demokrácia tesz még egy lépést előre. Minden korcsk, primitív jellegű, vagy klinikai halálban lévő demokrácia az alapító értékektől való első elhajlásokként a személyekre helyezett erős hangsúlyban nyilvánul meg, az intézmények és a köztük meglévő erőviszonyok rovására.
És nagyjából ennyit lehet elmondani az államcsínyről, a bányászjárásról és a többi fantazmagóriáról, melyek még eluralták Traian Băsescu rendkívül felvilágosult rezsimjének érzékeny lelkeit. Ha van valami, amit mélységesen elhibázottnak tartok, akkor az az a képmutatás, sőt pofátlanság, hogy ma azt üvöltözd nagyszájjal, hogy jön Hitler-Ponta és agyonlő csak azért, mert a jelenlegi hatalom szavazással a parlament élére ültette az embereit. Mintha az lett volna normális, ha az ellenzékben lévő párté a szenátus és a képviselőház vezetősége!
Ám ezen túl is legyen bennünk egy kis tisztesség és próbáljuk meglátni a saját szemünkben a szálkát és ne ájuljunk el a szomszéd szemében lévő gerendától. Ha egyes intézmények élén álló személyek szavazással való leváltása államcsínyt jelent, akkor miként minősíthetnénk több millió fizetés és aztán nyugdíj 25 százalékának elvonását, melyeket mind az alkotmány 53. cikkelyére hivatkozva hajtottak végre, mely egyértelműen a háborús állapotra és a természeti katasztrófára vonatkozik?
Mondhattuk volna azokról, hogy egy olyan tekintélyelvű rezsim által kitervelt genocídium eredményei, melyet egyetlen személy vezet erős kézzel? Mondhattuk volna, ha híján lettünk volna a rációnak és ha nem értettük volna meg a történelmi kontextust. De éppen ezért csodálkozom azok jóérzés- és rációhiányán, akik tegnap kikényszerítették azokat a végtelenül drasztikusabb és antidemokratikusabb lépéseket, de ma már nem emlékeznek arra, hogy az 53. cikkelyre hivatkoztak, hogy megmenthessék alkalmatlanságuk székét a gazdasági válsággal szemben.
„Egyes jogok és szabadságok gyakorlását csak törvénnyel lehet korlátozni és csak akkor, ha esetenként a következők miatt szükséges: a nemzetbiztonság, a közrend, a közegészség, vagy a közerkölcs, a polgárok jogainak és szabadságainak megvédéséért, a bűntetőjogi képzés lefolytatásáért, egyes természeti csapások, katasztrófák, vagy rendkívül súlyos káreset következményeinek megelőzéséért” – az alkotmány 53. cikkelye.
Nagyon szeretném, ha a 2012-es parlamenti „bányászjárás” áldozatai elgondolkodnának ezen törvénycikkelynek a Traian Băsescu-rezsim általi felhasználásán, mielőtt továbbra is „államcsíny”-t és „mentsetek meg Hitlertől”-t kiabálnának. Emlékezzenek arra, hogy a tegnapi kormányzók hogyan nevezték azokat, akik a tél közepén utcára vonultak jogaikat megvédeni és a törvények betartását kérni. Mert különben nem leszünk képesek egyetlen lépést sem előrehaladni.
Különben az USL által a három személy leváltása során elkövetett visszaéléseket sem lehet majd megfelelően megítélni és megérteni. Ha állandóan a politikai szimpátiáink és hiteink szerint fogunk cselekedni, soha sem fogjuk megérteni, mit próbáltak valójában elérni ezekkel a parlamenti lefejezésekkel. Mert az USL ezáltal azt akarta – és úgy tűnik sikerült ‑, hogy lefedje Ponta plagizálásának óriási gondját. Ahelyett, hogy lemondással válaszolt volna, ahogy kellene, a kormányfő engedélyt adott egy idő előtti politikai váltásra.
Egy, a korábbi kormányzathoz hasonlóan legitim, vagy illegitim többség nevében, az USL előrehozva robbantotta ki azt a politikai tisztogatást, amit a népi szavazás nyomán kellett volna végrehajtania. Ez az USL visszaélése. Ám a saját gyűlöletüktől és zsarnokságuktól elvakítottan, a narancsos imádók, élükön magával Traian Băsescuval, bizonyítékát adták az 1989 utáni legnagyobb képmutatásnak.
Forrás: ziare.com (Iulian Leca), 2012. július 4., 19:26 (O lectie dureroasa pentru Traian Basescu si sustinatorii sai
Mit tehet Antonescu, ha ideiglenes elnök lesz – Kegyelmet adhat Năstasenak
Traian Băsescu parlament általi felfüggesztése után Crin Antonescu a szenátus elnökeként ideiglenesen átveszi a helyét. Az alkotmány szerint, kegyelmet adhat Adrian Năstasenak és leválthatja a DNA főnökét és a főügyészt.
Következésképpen az alkotmányban világosan az áll, hogy a jövendőbeli ideiglenes elnök nem tud majd üzeneteket címezni a parlamenthez a nemzet fő politikai ügyeiről, nem oszlathatja fel a parlamentet és nem kérheti a néptől, hogy népszavazással fejezze ki akaratát nemzeti érdekeket érintő ügyekben.
Ezzel szemben gyakorolhatja majd Románia választott elnökének összes többi hatáskörét, mint amilyen az egyéni kegyelmek megadása, hivatalból is, nem csak kérésre, az 564/2002-es törvény alapján.
Különben voltak elemzők, akik azt, hogy az USL megsérti a törvényi és alkotmányos rendelkezéseket, megpróbálva megsürgeti Traian Băsescu leváltását éppen azzal magyarázták, hogy ki kell menteni a börtönből Adrian Năstaset.
A törvény szerint, az elnöknek nem kell megindokolnia döntését, a kegyelmi rendeletnek csak az elítélt személy azonosító adatait, az ítéletet jelentő bírói határozat azonosító elemeit, a bíróság által kiszabott büntetést, mely a kegyelem tárgya és a kegyelem mikéntjét – teljes, vagy részleges – kell tartalmazza.
Crin Antonescu kijelentette, nem hisz a Legfelsőbb Bíróság által Adrian Năstase esetében kimondott ítélet jogosságában.
„Az európai hivatalosságok azt kommentálták, hogy Romániában rendben van, ha egy volt kormányfőt bezárnak, mintha ez valamilyen lobogó lenne. Nálunk ez jelenti azt, hogy az igazságszolgáltatás jól működik, miközben Ukrajnában, Tyimosenko esetében a dolgok fordítva állnak. Nem hiszem, hogy a politika elvált az igazságügytől. Adrian Năstase esetében a politikai kivetítés szintjén nem hiszem, hogy valaki azt mondhatná, a politikai tényező elvált a per lefolyásától”, mondta Crin Antonescu június 20-án. […]
Másrészről Titus Corlăţean igazságügy-miniszter néhány nappal ezelőtt, a parlamenti házelnökök és a nép ügyvédje leváltása előtt azt mondta, hogy még mindig gondolkodik azon, hogy az Európai Bizottság július 18-ára várt országjelentése előtt leváltja-e a DNA és a Közügyi Minisztérium vezetőségeit.
„Egy esetleges javaslat ma, vagy holnap, egy rendkívül nyugtalan, zaklatott politikai kontextusban, mely javaslat esetleg egy negatív reakciói elemet vezetne be elnöki szinten és gyakorlatilag egy újabb további konfliktus gondolatát ültetné el, azt hiszem, hogy egy ilyenfajta szembenállás inkább kedvezőtlen hatásokat generálna és befolyással lehetne a júliusi jelentésre.
Sőt, az a jelentés nagyon kötődik egy olyan döntéshez, amit Románia több mint egy éve vár – a Schengen-övezethez csatlakozáshoz. Így, nem azt mondva, hogy nem teszek majd javaslatokat, majd teszek, és azokat a már említett kritériumok, szakmaiság, függetlenség, feddhetetlenség, tiszteletben tartása alapján fogom megtenni”, magyarázza Titus Corlăţean.
Majd elválik, mennyi idő telik el a pénteki nap után, amikor az USL úgy döntött, hogy megszavazza Traian Băsescu elnök felfüggesztését és addig, hogy Năstase kegyelmet kap, Daniel Morart és Laura Codruţa Kövesit pedig eltávolítják tisztségeikből.
Forrás: ziare.com (Camelia Badea), 2012. július 4., 19:08 (Ce poate face Antonescu daca devine presedinte interimar - Gratierea lui Nastase)
23:02 – A német kereszténydemokrata euroképviselők vezetője kezdeményezni fogja Románia európai tanácsi tagságának felfüggesztésének eljárását „a jogállam működésének minimális standardjainak hiánya” miatt.
Markus Ferber euroképviselő (CSU-CDU), Németország európai parlamenti küldöttségének elnöke az Adevărulnak kijelentette, kezdeményezni fogja a lépéseket egy példátlan szankció érdekében Románia ellen, a jogállamiságot fenyegető veszélyek miatt.
Băsescu akarata ellenére nevezte ki kormányfőnek Pontat – ok a felfüggesztésre
Călin Popescu Tăriceanu volt kormányfő szerdán, az Antena3-ban felsorolt néhány okot, melyek miatt Traian Băsescut fel kell függeszteni. Ezek között szerepel az, hogy „Băsescu akarata ellenére nevezte ki Pontat”.
„Más okok mellett Pontat akarata ellenére nevezte ki, korábban kijelentette, hogy a választások után senkit sem fog az USL-től kormányfőnek kinevezni, a választások eredményétől függetlenül”, mondta Tăriceanu.
A volt kormányfő még hozzátette, hogy Băsescut azért is fel kell függeszteni, mert „az IMF-fel folytatott tárgyalásokról beszélt, nem volt szabad nyilatkoznia, az a kormány hatásköre volt” és „xenofób viselkedések” miatt is.
Tăriceanu hozzátette még, hogy az Alkotmánybíróság állandóan „az elnök javára” hozott döntéseket.
„Az Alkotmánybíróságnak olyan profilja van, ami bármely civilizált országban szégyent jelentene egy ilyenfajta intézményre”, húzta alá a PNL-s képviselő. Ennek ellenére kihangsúlyozta, hogy az utóbbi két nap eseményei a „demokratikus játék”-on belül vannak, az „államcsíny”-nyel vádolók pedig óriási kárt okoznak Romániának. […]
Forrás: ziare.com (Ovidiu Albu), 2012. július 4., 22:07 (Basescu l-a numit premier pe Ponta fara sa vrea - motiv de suspendare)
21:28 – Teodor Baconschi volt külügyminiszter arra bíztatja a külföldön élő románokat, hogy tartsanak sztrájkőrséget a nagykövetségek előtt.
„Diaszpórai románok, tartsatok sztrájkőrséget Románia nagykövetségeinél a jogállamiság megvédéséért! Legalább benneteket nem mérgezett meg az USL-Felix propaganda”, írja Baconschi a Facebook-oldalán.
21:02 – A Bundestag védelmi bizottságának elnöke, a szocialista Susanne Kastner a Deutsche Welle-nek adott interjújában úgy véli, az igazságügynek függetlennek kell maradnia Romániában és hogy „az USL jól tenné, ha betartaná ezeket a szabályokat, mert bármi más olyan irányba tett lépés lenne, amit nem tartok jónak”.
20:48 – A civil társadalom több szervezete levelet küldött az Európai Bizottság képviselőinek, amiben jelzik „a jogállam alapjaival szembeni súlyos fenyegetéseket”. Ezen kívül a levélben azt kérik az Európai Bizottságtól, hogy kérje határozottan a román kormánytól és a kormánykoalíciótól a jogállam és az államhatalmi ágak szétválasztása elleni akciók leállítását.
A levelet aláírta a Társadalmi Párbeszédért Csoport (GDS), az Expert Forum (EFOR), a Freedom House, Romania, az Európai Politikák Román Központja, Helsinki Bizottság Romania (APADOR-CH), ActiveWatch – Sajtófigyelő Ügynökség (AMP), Romániai Független Újságírók Egyesülete (AZIR), Független Újságírásért Központ (CJI), NKSZ-eket Támogató Központ (CENTRAS), Nyilvános Részvételért Forrásközpont (CeRe).
20:41 ‑ „Mindnyájan tudjuk, mi történik ebben az országban. Az állam gyengítésének, az állam jogi intézményeinek összeomlásának vagyunk a tanúi”, jelentette ki Mihai Răzvan Ungureanu a kormány székháza előtti tüntetésen, hozzátéve, hogy a gazdaság is összeomlik és azt kérdezte, „milyen csodás megoldásokat fognak találni”?
20:28 – Az „idézőjelek tüntetése” szerda este is folytatódik a kormány székháza előtt. Néhány száz tüntető bírálja a Ponta-kormány által az utóbbi napokban megtett lépéseket és a kormányfő lemondását követeli azon plágium-botrány után, amiben érintett lett.
A tüntetésen jelen van Mihai Răzvan Ungureanu volt kormányfő is.
20:23 – Cristian Preda PDL-s alelnök azt állítja, hogy az elnök felfüggesztésének eljárását kirobbantó „szikra” Adrian Năstase elítélése volt.
„Két hónapja beszélnek az elnök felfüggesztéséről, ez nem új téma. Azóta megjelent az a szikra is, ami kirobbantja majd az eljárást: a Năstase esetében meghozott végleges döntésről van szó”, kommentálta Preda a Realitatea TV-be történt telefonos bejelentkezésében.
Az AEÁ nagykövete: A románoknak joguk van arra, hogy ne mogulok és okos fiúk vezessék őket
Az AEÁ nagykövete, Mark Gitenstein az Egyesült Államok függetlenségi napja alkalmából kijelentette, hogy „senki sem áll a törvények felett” a romániai „következetes ügyészek és rettenthetetlen bírók” számára. Gitenstein ezeket Victor Ponta kormányfő és néhány ezer meghívott előtt nyilatkozta, akik e szavak hallatára tapsban törtek ki.
„Senki sem kételkedhet abban, hogy Romániának következetes ügyészei és rettenthetetlen bírói vannak. Számukra senki sem áll a törvények felett”, mondta Gitenstein beszédében, melyben áttekintette a romániai helyzetet, melynek során kihangsúlyozta az intézményi reformok folytatását.
„Tudatában vagyok annak, hogy a ’korábbi helyzethez való visszatérést’ akaró erők, akik ellenzik ezeket a reformokat, erősek és fáradthatatlanok. Az előrelépések folytatására vonatkozó ígéreteknek szövetségesekre van szükségük, nemcsak az IMF-re, az EU-ra, vagy a diplomáciai közösségre. Van a románoknak egy csoportja, akik többé nem fogják eltűrni a ’helyzetet’”, folytatta Gitenstein, kihangsúlyozva a civil társadalom erejét.
A nagykövet a hallgatóság tapsa közepette fejezte be, emlékeztetve azokra a gondolatokra, melyek serkentették az 1989-es forradalmárokat: „az embereknek elidegeníthetetlen joguk van arra, hogy ne egy erős elit vezesse, lett légyen az kommunista, vagy nem, amit a saját érdekeik szolgálatában álló mogulok, vagy ’okos fiúk’ képviselnek”.
Forrás: ziare.com (Ana Ilie), 2012. július 4., 20:13 (Ambasadorul SUA: Romanii au dreptul sa nu fie condusi de moguli sau baieti destepti)
19:58 – Victor Ponta román kormányfő, aki megjelent a függetlenség napja alkalmából az AEÁ bukaresti nagykövetségén tartott ceremóniákon, dicsérte a román‑amerikai kapcsolatot, úgy értékelve, hogy a románok előnyt kovácsolhatnak belőle és dicsérte a Traian Băsescu elnök, Emil Boc volt kormányfő és a volt külügyminiszter által az AEÁ-val kötött megállapodást.
Kijelentve, hogy a Mark Gitenstein nagykövet által korábban „viharos”-nak nevezett politikai helyzet ellenére tartózkodik az AEÁ nagykövetségén, Ponta úgy értékelte, hogy „partnereink megérdemlik, hogy egy olyan hivatalosság legyen itt, aki megmondhatja, mennyire fontos a kapcsolatunk és mennyire hálásak vagyunk a demokrácia fejlődéséért hazánkban”.
19:49 – A PDL elnöke, Vasile Blaga szerdán kijelentette, hogy hétfőre, 11:00 órára összehívta az Igazgató Kollégium rendkívüli ülését, „hogy meghozzuk az adott helyzetben szükséges minden lépést”.
19:40 – Az Elnöki Hivatal megkapta a Traian Băsescu elnök felfüggesztésére vonatkozó kérést.
19:31 – „A PDL Traian Băsescu elnök mellett áll, mert a PDL a románok és a demokrácia mellett áll”, jelentette ki a PDL vezetője, Vasile Blaga. Megismételte a polgárokhoz intézett felhívást, amiben a Forradalom téri felvonulásra hívják őket.
„Az USL tervét az állam összes intézményeinek támadására és blokkolására az elnök felfüggesztésére vonatkozó szándék tetőzte be. Az USL-kormány folytatta a sortüzet az állam alapvető intézményei ellen, elfogadtak egy sürgősségi kormányrendeletet, mely kiiktatja a játékból a CCR-t. A CCR hatásköreinek szűkítését nagyon sok politikus bírálta egész Európában”, mondta Blaga.
A Velencei Bizottság elnöke: A jogállamiság tiszteletben tartását kérjük Romániától
A Velencei Bizottság elnöke reagált a Romániai Alkotmánybíróság kérésére és kifejezte támogatását a román magisztrátusok iránt, azt kérve a bukaresti hatóságoktól, hogy tartsák teljes mértékben tiszteletben az alkotmányt és az igazságügyi rendszer és a jogállam függetlenségével kapcsolatos nemzetközi standardokat.
„Mélységes aggodalommal értesültem arról, hogy megkísérelték a nyomásgyakorlást a Romániai Alkotmánybírósággal szemben és függetlensége aláását. Az Alkotmánybíróság a Velencei Bizottság támogatását kérte ezzel kapcsolatosan”, áll a Bizottság elnöke, Gianni Buquicchio által kiadott és a Digi24 által idézett közleményben.
„A Velencei Bizottság többször is kihangsúlyozta az Alkotmánybíróság alapvető szerepét, az állam alkotmányos rendje és az alapvető jogok szavatolójaként. Egy olyan Alkotmánybíróságnak, mely komolyan veszi ezt a szerepet, néha olyan döntéseket kell hoznia, melyeket nem üdvözöl a pillanatnyi többség. Ezzel kapcsolatos legitimitása közvetlenül az alkotmányból következik. Ezt el kell fogadniuk az állam többi szervének és semmilyen módon nem lehet megindokolni a Bíróság függetlenségébe való beavatkozást”, áll még az idézett közleményben.
Gianni Buquicchio elnök még kihangsúlyozza: „Emlékeztetek arra, hogy az Alkotmánybíróság bíróinak függetlenségét és elmozdíthatatlanságát Románia alkotmánya 145. cikkelyének megfelelően szavatolják. A hatalmon lévő koalíció képviselői most azt mondták, nincs semmilyen szándék olyan lépések bevezetésére, melyek fenyegethetnék a Bíróság és bírói függetlenségét”.
„Azt kérem Romániától, a Velencia Bizottság és az Európa Tanács, valamint az EU tagjától, hogy tartsa teljes mértékben tiszteletben az alkotmányt és az igazságügyi rendszer és a jogállam függetlenségével kapcsolatos nemzetközi standardokat”, áll még a Digi24 által idézett közleményben.
Artemiza Tatiana Chisca, a Velencei Bizottság Demokratikus Intézmények Divíziójának főnöke az idézett tévéadónak kijelentette, hogy ezt az üzenetet elküldték a Romániai Alkotmánybíróságnak, az Európa Tanács sajtószolgálatának, valamint a strasbourgi sajtónak.
Megjegyezte, a Bizottság tagjai nagyon nagy figyelemmel kísérik azt, ami Romániában történik, ezt a közleményt pedig azelőtt fogalmazták meg, hogy a Ponta-kormány szerda reggel kibocsátotta azt a sürgősségi rendeletet, amivel az Alkotmánybíróságtól elvették azt a jogot, hogy ellenőrizhesse a parlamenti határozatok alkotmányosságát. […]
Forrás: ziare.com, 2012. július 4., 18:22 (Presedintele Comisiei de la Venetia: Cerem Romaniei sa respecte statul de drept!)
18:29 – A képviselőház elnöke, Valeriu Zgonea bejelentette, Traian Băsescu elnököt tájékoztatták a felfüggesztési kérésről.
Ugyanakkor Zgonea kommentálta azt a sürgősségi rendeletet is, mellyel a kormány módosította az Alkotmánybíróság működéséről szóló törvényt, megfosztva azon jogától, hogy véleményt mondjon a parlamenti határozatokról. „Nem veszik el a Bíróság egyik hatalmát, hanem a parlament egyik hatalma visszatér a parlamenthez”, vélekedett a képviselőház vezetője.
18:21 – A CCR bírói bejelentették, hogy július 10-én fogják elemezi a Vasile Blaga és Roberta Anastase által benyújtott óvásokat, amelyek a szenátus, illetve a képviselőház éléről való eltávolításukra vonatkoznak.
A bírók elemezni fogják ezeket a kéréseket, holott a CCR ezt a jogot elvesztette a kedden kibocsátott sürgősségi rendelettel, a kettejükre vonatkozó határozatokat éppen a sürgősségi kormányrendelet után közölték a Hivatalos Közlönyben.
18:15 – Adrian Videanu rövid sajtónyilatkozatot tett. „Az USL, a 90-es évek óta először, a politikai vitát kiviszi az utcákra. Sajnos, már nem beszélhetünk független intézményekről, melyek megvédhetnék az alkotmányos rendet és a jogállamot”, jelentette ki Adrian Videanu, felhívást intézve a polgárokhoz, hogy csütörtökön, 18:00 órára jöjjenek a Forradalom (Revoluţiei) téren tartott felvonulásra.
„Arra számítok, hogy a bukarestiek büntették a kisiklásokat, függetlenül attól, hogy forradalmakról, vagy bányászjárásokról beszélünk. A holnapi tüntetésnek civil jellege van, azoké, akik szabadon akarnak élni és gondolkodni ebben az országban”, tette hozzá a demokrata-liberális.
18:10 – Călin Popescu Tăriceanu volt kormányfő azt mondta, nem feltétlenül számít arra, hogy Traian Băsescu eljön a parlamentbe, tekintettel arra, hogy 2007-ben sem tette.
Az AEÁ nagykövete: Ha Băsescut felfüggesztik fontos, hogy az miként történik
Az AEÁ nagykövete, Mark Gitenstein szerdán, az AEÁ függetlenségi napjának megünneplése alkalmából kijelentette, nagyon fontos az, hogy miként zajlik le Traian Băsescu román elnök felfüggesztési folyamata, ha erre sor kerül.
Az amerikai nagykövet először az intézmények stabilitásának fontosságra tért ki. „Bármilyen demokráciában kritikus kérdés, hogy a többség akaratát az alaptörvénynek megfelelően gyakorolják-e. Végső soron az alkotmány már meghatározásában is, bizonyos pillanatokban többségellenes, a Bíróságnak kell megmondania, hogy túllépted ezt a korlátot, ezt a vörös vonalat, ezt az alapvető jogot.
Bennünket eléggé frusztrált ezt az AEÁ-ban megtörténni látni, ahol az Alkotmánybíróság dönt a törvényhozás alkotmányosságáról. Ennek a folyamatnak kell működnie Romániában is, ezt mondtam tegnap is”, jelentette ki az amerikai diplomata.
Mark Gitenstein véleménye szerint, a „fel fogják-e függeszteni az elnököt” kérdés nem annyira fontos, mint az, hogy „miként fogják felfüggeszteni az elnököt”. A nagykövet kihangsúlyozta, hogy ha ezt a folyamatot az egész világ szeme előtt indítják el, akkor létfontosságú lesz az, ahogy le fog zajlani. Abszolút fontos, hogy semmiképpen ne tűnjön manipulált folyamatnak, vagy az alkotmány megsértésének.
„Ti azt kérdezitek, mi fog történni, ha az elnököt felfüggesztik. Az én válaszom az: attól függ, hogyan zajlik ez a folyamat, mert ez egy nagyon komoly dolog, elmozdítani egy nép által megválasztott elnököt a tisztségéből, de megtörténhet és bizonyos esetekben meg kellene történjen. Az AEÁ van egy folyamatunk erre, az AEÁ-ban három kísérlet volt erre, egyik sem sikerült”.
„Ez nem jelenti azt, hogy nem léteznek olyan körülmények, amikor el kell indítani a folyamatot, ez lehet most is, nem vagyok szakértő és nem támogatok egyik, vagy másik cselekvési utat. De elmondhatok egy abszolút biztos dolgot: ha olyan módon történik, ami manipuláltnak tűnik, az alkotmány megsértésével, vagy kerülőkkel, mert az embereket frusztrálni kezdi a folyamat, akkor nagyon fontos hatásuk lesz arra, ahogy a világban látni fogják önöket, úgy a nemzetközi többoldalú szervezetek, az AEÁ, de a pénzügyi piacok is”, figyelmeztetett a nagykövet.
„Nincs ötletem, hogy miként fog történni és mi a helyes eljárási út, de a Románián kívüli emberek olyan módon fogják látni, amire nem lesz befolyás. És attól is függ, mi történik a felfüggesztés idején”, mondta még.
A szerdán kiadott, a CCR hatalmát korlátozó sürgősségi rendeletre vonatkozó kérdésre a nagykövet megjegyezte: „Meggyőződésem, hogy sok okos ügyvéd van Romániában, akik most megnézik, miként mutathatják be ezt az ügyet az Alkotmánybíróságon. Figyelemmel kísértem a román ügyvédek találékonyságát, minden lehetséges szögből megnézik majd, én még mindig azt remélem, hogy ezt az ügyet, függetlenül attól, mit mond a sürgősségi rendelet, az Alkotmánybíróságon elemezni fogják, ám meg kell majd nézzük, nem akarok belemenni a részletekbe, nem vagyok román ügyvéd, csak azt tudom, hogy ma sok emberrel beszéltem, sokan nézik ezt az ügyet, de jó lesz tudni, hogy ez a rendelet alkotmányos-e, vagy sem”.
Gitenstein folytatta: „Az egyetlen gondom az Alkotmánybíróság szétverése volt, hogy megmentsem. Nem így kell eljárni. Ez egy olyan kérdés (hogy alkotmányos volt-e – a szerz.), ami nemcsak bennem merült fel, az Európai Bizottság is erről beszélt, sopk NKSZ is, nem voltam egyedül. Én csak azt mondom, hogy nem kell hozzányúlni a CCR intézményéhez”.
Azok vádjaira válaszolva, akik azt mondták, a keddi megszólalása beavatkozás az elnök és a PDL javára, a nagykövet azt válaszolta, hogy továbbra is hangot ad majd kormánya véleményének, ahogy azt az elődei is tették és az utódai is tenni fogják, függetlenül attól, hogy ezen megharagudnak egyesek, vagy nem.
„Az AEÁ-nak nagyon mély és bizalmi kapcsolata van a román kormánnyal, jelentős befektetéseink vannak itt sok területen, az rakéták itteni telepítésére utalok, az Afganisztánnal kapcsolatosan vállalt kötelezettségekre és mélységesen aggódunk demokráciájuk mélységéért. Erről fogok ma beszélni: amint látom, hogy ügyek jelennek meg, melyek fenyegető természetűek, nemcsak beszélni fogok a kormánnyal, hanem nyilvánosan is beszélni fogok ezekről az ügyekről, pontosan úgy fogok tenni, ahogy valamennyi elődöm tett és ahogy az utódaim tenni fognak. Csalódott vagyok, hogy Romániában egyesek sértve érzik magukat, de kötelességem ezt megtenni és kormányom arra képezett ki, hogy ezt tegyem és továbbra is ezt fogom tenni, míg élek”, hangsúlyozta ki.
Végül a nagykövet fontosnak tartotta megerősíteni, hogy többek kozött az amerikai üzleti körök, befektetők is erős és a romániai politikai környezet által nem befolyásolt intézményeket akarnak látni. Még ha az intézmények most jó állapotban vannak is, erősödnek, ez nem jelenti azt, hogy nem érheti kár őket, ami többek között a román‑amerikai kapcsolatokat is veszélyeztetné.
„Az a döntés, hogy az amerikaiak befektetnek-e, vagy sem Romániában nem áll az ellenőrzésem alatt, a kormánynak van ellenőrzése ezen ügy felett, amennyiben biztosítja a megfelelő környezetet. Ebben kritikus fontosságú a következetesség, a hitelesség. A politika hiánya és az intézmények függetlensége és ereje. Ha ezek gyengéknek tűnnek, akkor ennek hatása lesz. Ártani fog a hitelességeteknek. A dolgok most nagyon jól állnak, az intézményeitek jók és továbbra is erősödnek és az aláásásukat célzó akcióknak egyértelmű hatásuk lesz”.
Gitenstein azzal fejezte be, hogy „intézményeitek gyengítése árthat a Románia és az Egyesült Államok közötti partnerségnek, az AEÁ támogatja az erős, ellenálló, független intézményeket, melyeket nem befolyásol, hogy kié a többség. Annak, hogy egyik, vagy másik párté a többség, irrelevánsnak kellene lennie”.
Forrás: ziare.com (Ana Ilie), 2014. július 4., 17:53 (Ambasadorul SUA: Daca este suspendat Basescu, e important cum se va intampla)
17:50 – A házbizottságok együttes ülésén elfogadták Traian Băsescu elnök felfüggesztésének menetrendjét, jelentette be Crin Antonescu. Állítása szerint, csütörtökön, 10:00 órakor felolvassák az államfő felfüggesztésére vonatkozó kérést, a szavazásra pedig pénteken kerül sor. Traian Băsescut tájékoztatni fogják, hogy megkezdődött a felfüggesztési eljárása és csütörtökre meghívják a parlamentbe, jelentette be Antonescu.
17:35 – Mihai Răzvan Ungureanu volt kormányfő szerdán kijelentette, hogy az USL fenyegetés lett Románia stabilitására, a nemzeti politikát egy maffiózó csoport véve át, tudósít a Mediafax. Megjegyezte, a románok nem ostobák, vagy gyávák és felhívást tett arra, hogy vegyék vissza Romániát az USL kezéből.
Az USL okai Traian Băsescu felfüggesztésére
Az USL szerdán benyújtotta a parlamentnek a Traian Băsescu elnök felfüggesztésére vonatkozó kérést.
Az USL-s képviselők által e dokumentumban felhozott egyik indok az, hogy az államfő állítólag „az Alkotmánybíróság döntéseinek be nem tartására uszított”.
A Realitatea TV birtokába került dokumentumban Traian Băsescut azzal vádolják, hogy közvetlenül nyomást gyakorolt a CCR bíróira, de azzal is, hogy egy alkotmánysértő alkotmánymódosítást kezdeményezett.
A Románia elnökének felfüggesztésére vonatkozó követelésben rámutatnak arra, hogy „2009. december 6-ától kezdve a demokrácia és a jogállamiság erőteljes kopási, a jogállam Románia alkotmányában rögzített intézmények alárendelését célzó folyamaton ment át, odajutva, hogy a politikai akarat és cselekvés önkényes és alkotmánysértő módon egyetlen ember, az ország elnöke kezében összpontosuljon”.
„Ez az ember odajutott, hogy diktáljon a végrehajtó hatalomnak, a törvényhozó és a bírói hatalomnak, ami súlyos eltérés Románia alkotmányának alapvető elveitől. (…) Az utóbbi 3 év jelentős politikai döntéseinek többségét az állam demokratikus működésén kívül és a nép akarata ellenére hozták meg.
El lehet mondani, hogy az alkotmány szellemét és a jogállamiság elveit az Emil Boc által vezetett kormány megalakításával megsértették. Őt azon parlamenti képviselők szavazatával iktatták be, akiket a politikai korrupcióval kapcsolatos gyakorlatokkal állították a hatalom oldalára.
Hasonlóképpen az alkotmány szellemének megsértése folytatódott a román társadalomra nézve jelentős hatással bíró minden törvénnyel, melyek a kormány felelősségvállalásának eljárásával mentek át a törvényhozáson, katasztrofális következményekel a román társadalomra nézve”, áll még abban a dokumentumban, amiben az elnök felfüggesztését kérik.
Traian Băsescu elnök politikai tetteinek következményei közzé tartozik: „az állam demokratikus intézményei működésének romlása”, „a jogállamiság létének megkérdőjeleződése”, valamint „a lakosság életszínvonalának súlyos romlása, a szegénység terjedése, több százezer kereskedelmi társaság csődje, a román tőke erőteljes visszaszorulása és a középosztály eltűnése”. […]
Băsescu elnök felfüggesztésének indokolásai
A Traian Băsescu elnök felfüggesztésére vonatkozó kérésben hét indokot soroltak fel:
1. Az elnök elorozta a miniszterelnök szerepét és beavatkozott a kormány alkotmányos hatásköreibe.
2. Az elnök ismételten megsértette a polgárok alkotmányban rögzített alapvető jogait és szabadságait.
3. Az elnök ismételten megsértette az államhatalmi ágak szétválasztásának elvét és az igazságszolgáltatás függetlenségét.
4. Az elnök egy alkotmánysértő alkotmánymódosítást kezdeményezett és megsértette az alkotmány módosításának az alaptörvényben rögzített eljárását.
5. Az elnök az Alkotmánybíróság döntéseinek be nem tartására uszított és közvetlenül nyomást gyakorolt a Bíróság bíróira, „meglátogatva” őket egyes fontos döntések előtt.
6. Az elnök szisztematikusan megsértette azon személy politikai el nem kötelezettségének elvét, aki betölti az elnöki tisztséget és feladta az államon és társadalmon belüli alkotmányban rögzített közvetítői szerepet.
7. Az elnök súlyos módon megsértette az alkotmány rendelkezéseit és a képviseleti demokrácia alapvető elvét, amikor kijelentette, hogy nem fog kinevezni miniszterelnököt az USL részéről, még akkor sem, ha ez a politikai szervezet megszerzi majd az abszolút többséget a parlamentben.
A Traian Băsescuval szemben felhozott vádak között van „a roma közösséggel szembeni ismételt sértések”, „a nyugdíjakról szóló törvény kihirdetése, amit a képviselőház csalással fogadott el”, „a sajtó megfélemlítésére tett kísérlet azzal, hogy ezt besorolták a nemzetbiztonságot hátrányosan érintő sebezhetőségek közzé”, „az igazságszolgáltatás függetlenségének súlyos és ismételt megsértése”, vagy „a különféle társadalmi kategóriák egymás ellen fordítása”.
A felfüggesztési kérés utolsó részében felsorolják a dokumentum 16 oldalának következtetéseit.
„El lehet mondani, hogy Traian Băsescu az utóbbi 3 évben állandóan megpróbálta semmissé tenni a román demokratikus rezsimet és az alkotmány ismételt megsértésével a román politikai rezsimet egy egyszemélyes vezetésű elnöki rendszer felé irányítani, amiben az elnök dönt mindenről, a többi alapvető intézmény hatásköreinek elorozásával.
Azonban a legfontosabb dolog az, hogy akciói nemcsak az alkotmányon kívül helyezkedtek el és híján voltak a demokratikus legitimitásnak, de a lakosság életszínvonalának csökkenése és az országnak egy mélységes és elhúzódó gazdasági válságba vetése is volt a következménye.
Az elnök mostanáig politikai szempontból nem felelt ezekért a tettekért. Ezért úgy ítéljük meg, hogy egy népszavazás, amiben a románoknak lehetőségük van véleményt mondani Traian Băsescu mandátumának folytatásáról, kötelezően szükséges.
Băsescu elnök kitartó igyekezete, hogy megsértse az alaptörvényt, egyes visszaélő és a jogállamiság demokratikus működését súlyosan befolyásoló tettek megismételésével javíthatatlan hozzáállását bizonyítja, ami feljogosít minket arra, hogy követeljük felfüggesztését a tisztségéből”, áll a felfüggesztési kérés végén. […]
Forrás: ziare.com, 2012. július 4., 17:02 (Motivele USL pentru suspendarea lui Traian Basescu)
16:45 – Nyilvánosságra hozták az USL-s jogászok Traian Băsescu felfüggesztésére elkészített dokumentumát. Abban az áll, hogy az államfő az Alkotmánybíróság döntéseinek be nem tartására uszított, közvetlenül nyomást gyakorolt a CCR bíróira és kezdeményezett egy alkotmánysértő alkotmánymódosítást.
„2009. december 6-ától kezdve a demokrácia és a jogállamiság erőteljes kopási, a a jogállam Románia alkotmányában rögzített intézményeinek alárendelésére vonatkozó folyamaton ment át, odajutva, hogy a politikai akarat és cselekvés önkényes és alkotmánysértő módon egyetlen ember, az ország elnöke kezében összpontosuljon. Ez az ember odajutott, hogy diktárt a végrehajtó hatalomnak, a törvényhozó és a bírói hatalomnak, ami súlyos eltérés Románia alkotmányának alapvető elveitől”, áll a dokumentumban.
16:30 – 216 szavazatra van szükség ahhoz, hogy Traian Băsescu felfüggesztése átmenjen a parlamenten, az USL-nek ebben a pillanatban 212 voksa van, de biztosan meg fogja szerezni a többit is, tekintettel arra, hogy egyes RMDSZ-esek, UNPR-sek és kisebbségi képviselők is szavazni fognak, tájékoztat a Newsin.
16:10 – A kormány szóvivője, Andrei Zaharescu megmagyarázta azon rendelet sürgős jellegét, mellyel szerdán módosították az Alkotmánybíróságról szóló törvényt, kijelentve, hogy a kormány „bármely pillanatban érezheti szükségét, hogy sürgősséggel módosítson bármit, amit abban a pillanatban szükségesnek tekint”.
14:55 – Ioan Oltean és Mircea Toader PDL-s képviselők kijelentették, hogy a parlamenti házak új elnökei, Crin Antonescu és Valeriu Zgonea ezeket a tisztségeket „az alkotmány nyilvánvaló megsértésével” töltik be, így „tisztségek elorozásával” lehet őket vádolni.
Ezen kívül azt mondják, hogy „az államfő felfüggesztésére tett kísérlet visszaélés”, a PDL pedig minden parlamenti és demokratikus eszközökkel ellent fog állni.
14:50 – Az USL-s jogászok által kidolgozott dokumentum, amiben megemlítik Traian Băsescu elnök alkotmánysértéseit 17 oldalas, jelentették ki a Newsin által idézett szociáldemokrata források. A dokumentumban Băsescu azon alkotmánysértéseit említik, melyekre „az utóbbi két és fél évben került sor”, állítják liberális források. A dokumentumot az együttes házbizottságok 17:00 órakor kezdődő ülésén mutatják be, ami után nyilvánosságra kerül.
14:47 – Az USL szerdán benyújtotta a két ház házbizottságainak az USL-s jogászok által kidolgozott dokumentumot, mellyel kérik Traian Băsescu elnök felfüggesztését.
14:45 – A képviselőház elnöke, Valeriu Zgonea kijelentette, július 5‑6-ára összehívják a parlament rendkívüli ülését, melynek témája a parlamenti frakciók azon javaslata, hogy menesszék tisztségéből Traian Băsescu elnököt.
14:40 – A Traian Băsescu felfüggesztésének menetrendjéről döntő együttes házbizottsági ülést technikai okok miatt elhalasztották. A 14:30 órára tervezett ülés 17:00 órakor lesz.
14:30 – A Hivatalos Közlönyben rögtön a CCR hatáskörei vonatkozó sürgősségi kormányrendelet után tették közzé azokat a határozatokat, melyek szerint Vasile Blagat és Roberta Anastaset leváltották a szenátus és a képviselőház éléről és helyükre Crin Antonescut és Valeriu Zgoneat nevezték ki. (Ennek azért van jelentősége, mert elméletileg így már nem lehetne megtámadni ezeket a határozatokat az Alkotmánybíróságon, miközben az elfogadási idősorrend fordított megjelentetési sorrendet feltételezett volna – PZS).
14:15 – Borbély László RMDSZ-es alelnök szerdán, az USL-sekkel folytatott megbeszélések után kijelentette, hogy még nem kapták meg az elnök felfüggesztéséről szóló szöveget, hanem csak a parlament következő napokra vonatkozó programjáról beszéltek.
14:05 – A PDL Ifjúsági Szervezete tagjaiból álló csapatok tartottak szerdán sztrájkőrséget az EU-tagállamok és az Amerikai Egyesült Államok nagykövetségei előtt, hogy jelezzék a Ponta-kormány és a parlamenti többség által elfogadott visszaéléseket és a demokratikus intézmények elleni támadásokat.
13:55 – A Traian Băsescu elnök felfüggesztéséről szóló népszavazásra július 22-én kerülhet sor, jelentette ki szerdán Tudor Chiuariu PNL-s képviselő.
Boc: Az USL akciói barbár támadást jelentenek a demokrácia ellen
A PDL volt vezetője, Emil Boc azt mondja, hogy az USL akciói „barbár és példátlan támadás a demokrácia ellen” azzal, hogy megpróbálják elfojtani egyes intézmények működését és totális ellenőrzést akarnak szerezni a kinevezések felett, a jövendőbeli főügyész és DNA-s főügyész tisztségei esetében.
„Az USL keddi akciói barbár és példátlan támadást jelentenek a demokrácia ellen azzal, hogy megpróbálják elfojtani egyes intézmények működését és másokat egyesek, vagy mások játékszerévé tenni. Minden áron totális ellenőrzést akarnak a kinevezések felett a majdani főügyész és DNA-s főügyész esetében.
A mostani játék tétje az ügyészségi és DNA-s kinevezések feletti totális politikai ellenőrzés. Nem kizárt az elnök felfüggesztési eljárása, mert az elnökön múlik, hogy elhárul-e a jelenlegi hatalom elől az utolsó akadálya annak, hogy átpolitizálja az igazságügyi kinevezéseket”, jelentette ki egy szerdai sajtókonferenciáján a PDL volt elnöke, Emil Boc.
Állítása szerint, történt néhány lépés egyes intézmények átpolitizálására azzal, hogy leváltották a nép ügyvédjét, „mert amennyiben a hatalmon lévők sürgősségi rendeleteket fognak kibocsátani, többé senki se támadhassa meg az esetleges jogszabályokat az Alkotmánybíróságon”.
„A nép ügyvédje néhány jogszabályt megtámadott a CCR-nél, a CCR pedig neki adott igazat. A nép ügyvédjének leváltása tisztán önkényes volt, nem történve meg az alkotmány és a hatályos törvények megsértése. A PSD érdekköréből származó ember kinevezésével ő garanciája annak, hogy nem fogja a CCR-en megtámadni a kormány által esetleg kibocsátott sürgősségi rendeleteket, melyek az elnök felfüggesztésével, vagy az egyéni körzetes törvénnyel kapcsolatos. Ezek messziről látszanak”, mondta Boc.
Emil Boc azt állította, a szenátus volt elnöke, Vasile Blaga, utóda a PDL élén helyesen járt el és megtámadta a CCR-n az eljárást, ami megsértette az alkotmányt is, a szenátus házszabályát is.
„A házszabályban fehéren feketén az áll, hogy csak a jelölő frakció válthat le. Amíg kormányon voltunk, nem sértettük meg az alkotmányt, holott Mircea Geoană PDL-s, RMDSZ-es, kisebbségi és UNPR-s többséggel volt a szenátus elnöke, de nem folyamodtunk a szenátusi elnök önkényes és visszaélő leváltásához.
Akkor sem mentem megszüntetni a CCR-t, vagy leváltani a nép ügyvédjét, amikor a nép ügyvédje nyert a CCR-n egy kormány ellen benyújtott kereset alapján. Ha ilyenfajta diktatórikus mentalitásunk lett volna, akkor mi is megszüntethettük volna az állam egyes intézményeit, melyek ellenünk hoztak döntéseket. Ellenkezőleg, tiszteletben tartottuk azokat”, mondta Boc.
A PDL volt elnöke megemlítette, hogy az USL-s akciók nyomán megpróbálják szétverni az egyensúlyokat az állami intézmények működésében.
„Most az államhatalmi ágak közötti ezen egyensúly és ellenőrzés lebontását és szétverését akarják és azok egyetlen hatalom általi megszerzését. Egy demokrácia nem működik egyes pillanatnyi vezetők kénye-kedve szerint”, mondta Boc hozzátéve, hogy szükség van „egy civil válaszra, mert egy alkotmány csak egy egyszerű papírsorompó lehet a visszaélésekkel szemben, ha az emberek nem elég éberek, hogy megvédjék az alkotmányban szereplő jogaikat”.
Boc azt mondta, senkit sem bátorít arra, hogy utcára vonuljon, hanem arra kérte a polgárokat, nézzék nagyon világosan, mit jelent a demokrácia jövője Romániában és az 1989-es forradalom nyomán megszerzett demokratikus értékek megőrzése.
„Felhívást intézek a polgárokhoz, hogy tudatosítsák azt a veszélyt, amit Románia működésének egy totalitárius állammá alakulása jelent”, említette Boc.
A PDL volt vezetője arra figyelmeztetett, hogy az USL-s akciók hatásai Románia gazdaságában is tükröződni fognak, amely csak veszíthet ezen.
Forrás: ziare.com (Mediafax), 2012. július 4., 14:06 (Boc: Actiunile USL reprezinta un atac barbar la adresa democratiei)
13:27 – A B1TV által idézett egyes források szerint, az USL július 29-én akar népszavazást tartani az elnök felfüggesztéséről.
Hivatalos: A kormány elvette a CCR-től azt a jogot, hogy véleményezze a parlament határozatait!
Ahogy az szóbeszédben már kedden elterjedt, a Ponta-kormány szerdán elfogadott egy sürgősségi rendeletet, mellyel módosította az Alkotmánybíróság működéséről szóló törvényt, megszüntetve azon jogát, hogy állást foglaljon a parlament határozatairól. Ez az abszolút szükséges lépés Traian Băsescu elnök felfüggesztéséhhez.
A rendeletet röviddel a kormányülés kezdete után elfogadták, annak ellenére, hogy nem szerepelt a kormány szerdai napirendjén, és azt azonnal leközölték a Hivatalos Közlönyben, tájékoztat a B1TV.
Következésképpen, ha a parlamenti képviselők pénteken megszavazzák az elnök felfüggesztését, ahogy arra számítani lehet, a PDL többé nem támadhatja meg a parlament határozatát az Alkotmánybíróságon, mert ez utóbbit megfosztották azon jogától, hogy ilyen esetekben véleményt mondjon.
A parlamenti kapcsolattartásért felelős miniszter, Mircea Duşa kijelentette, „senki sem fog hozzányúlni az alkotmánybírókhoz”, hozzátéve, hogy a sürgősségi rendelet „visszatérés a normalitáshoz”, tekintettel arra, hogy két évvel ezelőttig, amikor „egy parlamenti képviselő benyújtott egy módosítót” (Dan Şova a PSD-től – a szerz.), a bíróságnak nem volt joga a parlamenti határozatokról is véleményt mondani.
„A rendelet nagyon egyszerű: a jelenlegi szövegből kivonják azt, hogy a CCR dönthet a parlament határozatairól”, mondta még Duşa.
Monica Macovei (PDL) volt igazságügy-miniszter erre válaszul a Digi24-nek kijelentette, hogy „ez az államcsíny újabb lépése” és hogy az USL megpróbálja diktatúra alá helyezni az oroszágot.
„Úgy teszik rá a kezüket az országra, ahogy az orosz csapatok tették, amikor ’46-ban bejöttek az országba”, kommentálta még Monica Macovei. […]
Forrás: ziare.com (Camelia Badea), 2012. július 4., 13:39 (E oficial: Guvernul a luat dreptul CCR de a aviza hotararile Parlamentului!)
13:20 – A felfüggesztési együttes ülés valószínűleg csütörtökön, 9:00 órakor kezdődik, jelentette ki a Newsinnek Nicolae Mircovici képviselő.
13:15 – Az euró szerdán történelmi maximumot ért el a nemzeti pénzzel szemben azután, hogy előző nap a parlament két házelnökét, valamint a nép ügyvédjét leváltották, ami kemény bírálatokat váltott ki a külföldi sajtóban. A Románia Nemzeti Bankja (BNR) által bejelentett hivatalos árfolyam 4,4715 lej/euró, ami 0,47 százalékos növekedés az előző naphoz képest.
13:10 – Az USL jogászainak már van egy 10‑15 oldalas dokumentumuk Băsescu elnök felfüggesztésére vonatkozóan és azt remélik, hogy a parlamentnek a holnap tartott plenáris ülésen mutatott reakciójától függően, a szöveget vagy elküldik véleményezésre a CCR-nek, vagy megalakul egy vizsgálóbizottság, mely további érvekkel áll elő, jelentette be Eugen Nicolăescu.
13:02 – A PNL szóvivője, Mihai Voicu nem akart részleteket mondani arról a dokumentumról, ami alapján elindítják Traian Băsescu felfüggesztését. „Nem mondhatom meg azt sem, kész van-e, azt sem, mikor nyújtjuk be. Amikor a dokumentum kész lesz és lesz egy globális víziója, akkor nyilvánosságra fogják hozni. Amikor benyújtják a házbizottságoknak, akkkor nyilvános dokumentummá fog válni. A dokumentumot az USL jogászai állították össze”, jelentette ki Voicu.
Kelemen Hunor: Számításba vesszük, hogy jelen leszünk és szavazunk a felfüggesztéskor
Az RMDSZ elnöke, Kelemen Hunor kijelentette, a Szövetség parlamenti képviselői számításba veszik, hogy szavazni fognak Traian Băsescu elnök felfüggesztésekor.
Szerdán egy újságíró azon kérdésére válaszolva, hogy az RMDSZ parlamenti képviselői esetleg szavaznak-e majd az elnök felfüggesztésekor, Kelemen Hunor kijelentette, „számításba vesszük, hogy jelen leszünk és szavazunk”.
Ezen kívül az RMDSZ elnöke azt mondta, „nagyon sok ok van” Traian Băsescu elnök felfüggesztésére.
Az RMDSZ elnöke megjegyezte, pártja nem biztosította kedden a parlament határozatképességét és hogy ez az RMDSZ-es képviselők és szenátorok jelenléte nélkül is összeülhetett volna.
„Bármilyen parlamenti szavazás, ha többséggel érik el, demokratikus szavazás és legitim szavazás, függetlenül attól, miről van szó. Nem akarok én magyarázkodni, ha elvégeznek egy összeadást és egy kivonást, akkor látni fogják, hogy 177-en voltak jelen, 160 és valamennyi szavazat mellette, 154 volt a határozatképesség. Nélkülünk is biztosított volt a határozatképesség”, mondta Kelemen arra kérve az újságírókat, hogy „végezzék el a számításokat”.
Megemlítette, hogy az RMDSZ-es parlamenti képviselők kedden jelen voltak a plénumban, de nem szavaztak a leváltások mellett, azzal érvelve, hogy „a parlamenti jelenlétünk a kötelességünk volt”.
Az RMDSZ elnöke még nem ismeri a Traian Băsescu elnök felfüggesztésére vonatkozó dokumentumot és a tartalmát sem és akkor hoz majd döntést, amikor majd látja.
Ugyanakkor Traian Băsescu elnök kedd esti kijelentéseiről Kelemen Hunor azt mondta, az RMDSZ-esek nem értenek egyet az államfővel.
„Nem értünk egyet a politikai pártok ilyenfajta fenyegetésével. Nem értünk egyet azzal, hogy összemossák az intézményeket és az intézmények élén álló embereket”, szögezte le az RMDSZ vezetője. […]
Forrás: ziare.com (Florin Necula), 2012. július 4., 13:07 (Kelemen Hunor: Luam in calcul sa fim prezenti si sa votam la suspendare)
12:50 – Ioan Chelaru PSD-s szenátor is megerősítette, hogy véglegesítették azt a dokumentumot, ami alapján elindítják Traian Băsescu elnök felfüggesztését és rövidesen benyújtják azt a házbizottságoknak.
Korrupcióellenes szakértő: Románia többé nem jogállam, a bűnözők bányászjárásának vagyunk tanúi
Az USL legutóbbi napokban végrehajtott akciói a törvényi és alkotmányi rendelkezések nyilvánvaló megsértései, melyek miatt Romániát már nem lehet jogállamnak tekinteni, figyelmeztet Laura Ştefan, azon 17 szakértő egyike, akiket az EU Bizottsága kiválasztott arra, hogy időről időre értékeljék a korrupcióellenes harcra vonatkozó politikákat és előrelépéseket a tagállamokban.
„Ez a bűnözők bányászjárása, akik szabadulni akarnak az igazságszolgáltatás elől”, húzza alá a ziare.com-nak adott interjújában, megjegyezve, hogy már „nem egyszerű bűncselekményekről beszélünk, hanem annak az egész rendszernek a megrendüléséről, amin Románia alapul”.
Véleménye szerint, a Victor Ponta vezette Románia nem Orbán Viktor Magyarországához hasonlít, hanem ennél rosszabb, Fehéroroszországhoz.
„Hazánkban már ezt a minimális erőfeszítést sem fejtik ki, egészen egyszerűen megsértik az alkotmányt. Ez a demokrácia lenullázása. Ez egy minden fegyverrel folytatott háború a jogállamiság ellen”, figyelmeztet a korrupcióellenes szakértő, aki riadót fúj: „Ha szemétbe dobjuk az alkotmányt, akkor holnap az utcán fejbe vernek minket és senkit sem lehet majd felelősségre vonni..”
Hogyan kommentálja azt, ami az utóbbi napokban Romániában és különösen kedden, a parlamentben történt?
Az, ami tegnap a parlamentben történt, az államcsíny. Megsértették az alkotmányi rendelkezéseket, megsértették az Alkotmánybíróság korábbi döntéseit, melyek a két házelnök kinevezésére, illetve leváltására vonatkoznak, megsértették a nép ügyvédjéről szóló törvényt, mely szerint őt csak akkor lehet leváltani a tisztségéből, ha megsérti az alkotmányt és a törvényeket. Senkitől sem hallottam magyarázatot arra, hogy milyen törvényeket sértett meg a nép ügyvédje, hogy leváltását meg lehessen indokolni.
A nép ügyvédje leváltásának egyetlen célja van, megszüntetni a sürgősségi rendeletek és általában a rendeletek Alkotmánybíróságon való megtámadásának lehetőségét még azelőtt, hogy ezeket a parlament elfogadhatná.
Tehát a kormány gyakorlatilag szélesre tárja az utat ahhoz, hogy az alkotmánnyal ellentétesen törvénykezzen és hogy ezeket a törvényeket a CCR ne cenzúrázhassa.
Vannak szóbeszédek, melyek szerint szerdán a kormány az Alkotmánybíróságról szóló törvény módosítására készül, hogy megszüntesse a parlament határozatainak e bíróságon való megtámadásának lehetőségét, ami a kedden végrehajtott antidemokratikus akciók megszilárdítását jelenti és azt is jelenti, hogy a kormány abszolút bármit megtehet majd és a parlament szintén anélkül, hogy azt a továbbiakban bármely román intézmény cenzúrázhatná.
Véleményem szerint, súlyosabb helyzetben vagyunk, mint Magyarország az Orbán-kormány alatt, mert Orbán úr legalább megtette azt az erőfeszítést, hogy módosítsa az alkotmányt. Hazánkban már ezt a minimális erőfeszítést sem fejtették ki, egészen egyszerűen megsértik az alkotmányt.
Ha elfogadjuk, hogy egy állam alaptörvényét többé ne tartsák be, akkor már nincs semmilyen jogunk az ország többi törvényének betartását kérni.
Amikor a megsértés a kormányfőtől és a parlamenttől érkezik, akkor a dolgok még nyilvánvalóbbak: olyan országban élünk, melyet már nem lehet jogállamnak tekinteni, sajnos.
Elvesztettük mindazt, amit 20 év alatt elértünk, ezekben a napokban egy bányászok nélküli bányászjárás zajlik, ez a pártérdekek, a pénzügyi érdekek bányászjárása. Ez a bűnözők bányászjárása, akik meg akarnak szabadulni az igazságszolgáltatástól.
Nem lehet az igazságszolgáltatáshoz fordulni?
Meggyőződésem, hogy meg fogják támadni a parlament határozatait, a PDL valószínűleg már megtette. De úgy tudom, a kormány ma olyan sürgősségi rendeletet készít elő, amivel megszünteti a CCR lehetőségét, hogy a parlamenti határozatokról véleményt mondjon.
Természetesen, ez a sürgősségi rendelet alkotmánysértő, de valakinek ezt meg kell állapítania, márpedig erre egyedül az Alkotmánybíróság képes, amelyhez csak a nép ügyvédje keresetével lehet eljutni, akit menesztettek és felváltottak egy apparatcsikkal.
De másképpen, nem lehet az Ügyészséghez fordulni?
Amennyiben bűncselekményeket követnek el, persze el lehet jutni az Ügyészséghez, de most nem egyszerű bűncselekményekről beszélünk, azon egész rendszer megrendüléséről beszélünk, amin Románia alapszik.
Egy ország az alkotmányával együtt bukik, vagy marad meg, nincs más út, ha jogállamról beszélünk. És még egy diktatúrában is ugyanígy van. Az állam megmarad, vagy megbukik attól függően, hogy miként marad meg, vagy bukik az alaptörvény, vagyis az alkotmány.
Ha elfogadjuk, hogy az alkotmány semmivé lesz, akkor nagyon nehéz azt állítanunk, hogy – például – a büntetőjogi rendelkezéseket továbbra is alkalmazni kell.
Ezért mondom azt, hogy nagyon veszélyes az, ami ezekben a napokban történik. Ha szemétre dobjuk az alkotmányt, holnap az utcán fejbe vernek minket és senkit sem lehet majd felelősségre vonni.
Tényleg anarchikus helyzetben vagyunk, talán nem látszik, kint napsütés és meleg van, az emberek szabadságon vannak, de erről beszélünk.
Brüsszelből hogyan látszanak a romániai események? Reakciókra számíthatunk a bukaresti nagykövetségek részéről?
Meggyőződésem, hogy reagálni fognak a nagykövetségek és Brüsszel is, különben az AEÁ nagykövetsége már tegnap reagált, egy olyan közleményben, mely számomra nagyon egyértelműnek tűnik. Reagált már az EB is, Viviane Reding igazságügyi biztos egyik üzenetén keresztül, igaz, a Twitteren, de végső soron nem a fejlécek és a fellengzős szavak érdekelnek minket, az érdekel minket, hogy tudjuk, nem vagyunk egyedül és tudjuk, hogy valaki rátekint a hazánkra is.
Végső soron Románia az Európai Unióban van és ez volt ezen évek tétje: hogy az EU-ban odajussunk, ahova reményeink jutni akarunk és többé ne lehessen elveszteni azt, amit ezekben az években felépítettünk.
Meggyőződésem, hogy továbbra is lesznek reakciók, különben a nemzetközi sajtó bőségesen ír a romániai demokratikus kisiklásokról, a názi Németországhoz, Magyarországhoz hasonlítanak minket.
Amikor sajtóközleményeket adtunk ki és azt mondtuk, hogy Románia Magyarország irányába halad, azt mondták nekünk, hogy szélsőségesek vagyunk. Íme, nem Magyarországhoz hasonlítunk, hanem Fehéroroszországhoz, tehát talán túl derűlátók voltunk, amikor a Ponta-kormányt az Orbán-kormányhoz hasonlítottuk.
Számomra az tűnik fontosnak, hogy lássunk egy reakciót a román társadalom részéről. Engem örömme tölt el, hogy vannak intézmények, melyek nem flének és az emberek kimennek az utcákra. A sajtó csaknem egyhangon írt, az USL-vel szemben nem túl kritikus jelentős sajtóemberek ezekben a napokban színre léptek és határozottan elítélték azt, ami történik.
Az ideológiákon, bal- és jobboldalon, a személyes preferenciáinkon túlmenően az, ami ma történik, nagyon veszélyes.
Ez a demokrácia és a jogállam lenullázása. Ne feledj
https://eres.blog.hu/api/trackback/id/tr574627552

matches: bíróság Bíróság Bíróság Bíróság Bíróság Bíróság


text:
Heti Lapszemle hét - PDF
Heti Lapszemle hét
Download "Heti Lapszemle 2012. 26. hét"
1 Heti Lapszemle hét Egy hét alatt széteső babakocsi a Brendonból A széteső tricikli után most egy széteső babakocsiról kaptunk hírt a Brendonból. Az egy hétig kitartott járműről a bolt vizsgálata megállapította, hogy az külső behatásra pusztult el, azaz nem cserélik. Nemtudom milyen gyakran fordul elő nálatok babakocsis sztori, mindenesetre én sajnos épp szenvedő alanya vagyok a Brendon garanciavállalással kapcsolatos bizarr hozzáállásának... Az alábbi levelet küldtem el nekik, értelemszerűen az azonosító számokat pontokkal helyettesítettem most. A legszomorúbb az egészben az, hogy ilyenkor derül ki, a vásárló mennyire kiszolgáltatottja a kereskedő kényének-kedvének, egész biztos vagyok abban, hogy csupán elvesztegettem az életemből 10 percet a Fogyasztóvédelemnek írt panasszal án (vásárlási azonosító...) vásároltunk önöknél egy márkás terméket. Egy hetes (!) rendeltetésszerű használatot követően a babakocsin két hiba is jelentkezett, amelyet jeleztünk Önök felé (...-es reklamációs azonosító). Felháborítónak tartom, hogy egy új, márkás babakocsi esetében az Önök által lefolytatott "vizsgálat" arra a következtetésre jutott, hogy a keletkezett hibákért a használó (külső erőbehatás) felelős. Önök szerint azért választunk márkás, drága terméket, hogy aztán hetekig ne használjuk mert azt kénytelenek vagyunk visszavinni Önökhöz mivel meghibásodott? Nem, ezúton szeretném jelezni, hogy sem erre, sem pedig arra nincs időnk hogy "külső erőbehatás" segítségével kárt okozzunk a termékben. Ezúton is elutasítom az Önök által lefolytatott - meglátásom szerint minden szakmai alapot nélkülöző, inkább hasraütés-jellegű - vizsgálat eredményeit, azt megkifogásolom. (a vizsgálati módszereik például kifejezetten érdekelnének, nem hiszem, hogy laboratóriumi vizsgálatoknak vetették volna alá a hibás műanyag részeket, aminek hiányában vajon hogyan állíthatják biztosan hogy nem anyaghibáról van szó?) Természetesen panasszal fordultam az ügyben a Fogyasztóvédelmi Hatósághoz. Emellett annak ellenére hogy az elmúlt év során, gyermekünk érkezése kapcsán rendszeres vásárlójuk voltunk, több százezer forintot elköltve Önöknél, a jövőben ez nem fog előfordulni. Az Önökkel kapcsolatos negatív tapasztalatainkat minden - kisgyermekes, vagy gyermeket váró ismerősünkkel megosztjuk, óva intve őket az Önök garanciavállalással kapcsolatos helytelen hozzáállásától. Illetve rossz tapasztalatainknak hangot adunk különféle nyilvános fogyasztóvédelmi fórumokon is. (Index, június 22., péntek) Magyar vagy görög a dinnye? A megyében több helyen is Magyarországon termett dinnyeként árulják a nyár jellegzetes gyümölcsét - a termelők szerint ez lehetetlen, mivel a szüretre még hetekig várni kell. A megyeszékhelyen és Baranya több városában is feltűntek már olyan árusok, akik azzal kínálják standjukon a dinnyét, hogy az Magyarországon termett. - Lehetetlen, hogy valóban itthon termett gyümölcsről legyen szó - vélekedett Kovács István sellyei termelő. - Sem az Ormánságban, sem másutt az országban nem érett be még a dinnye. Békés megyében például a jövő héten tartják csak a próbaszedést, vagyis még hetekig nem kerülhet a
2 piacokra Magyarországon termett dinnye. Az ugyan előfordulhat, hogy valakinek a kertjében egyegy példány már beérett, de amit nagy mennyiségben árulnak, az biztosan nem magyar - tette hozzá. Kicsik, nagyok egyaránt szeretik a nyár emblematikus gyümölcsét, a görögdinnyét, de sokaknak nem mindegy, hol termett (fotó: AS) A termelőtől az után is érdeklődtünk, meg tudják-e valamilyen módon állapítani a vásárlók, hogy hazai vagy külföldön termett dinnyét próbálnak-e nekik eladni. - Nem nagyon van ilyen módszer - mondta Kovács István. - Görögországban, Spanyolországban is ugyanazt a fajtát termelik, amit itthon, vagyis kinézetüket tekintve nincs különbség közöttük. Külföldről általában nagytestű dinnyéket hoznak a magyar piacra, ami, mire megérkezik, kissé túlérett lesz, vagyis ezek a jelek legalábbis figyelmeztetőek lehetnek, de persze ez sem garantálja a hatékony megkülönböztetést - tette hozzá. A most kitelepülő árusok egyébként 250 forint körüli áron kínálják a magyarként reklámozott dinnye kilóját. Azt még nem tudni, hogy a tényleg itthon termett gyümölcs mennyibe kerül majd, azonban az bizonyos, hogy ennél olcsóbb lesz. Tavaly a júliusi szezonkezdetkor forint közötti összeget kértek érte a főutak mellé kitelepül árusok, később lefelé kúsztak az árak. Idén nem érkezett panasz a fogyasztóvédelemhez AMENNYIBEN VALAKI egy áru lényeges tulajdonságáról valótlant állít, az a fogyasztó megtévesztésének minősül, vétséget követ el, és két évig terjedő szabadságvesztéssel, közérdekű munkával vagy pénzbüntetéssel büntetendő. A bíróságok gyakorlata szerint általában pénzbírságra ítélik az elkövetőket. Az áru lényeges tulajdonságának minősül az összetétele, használhatósága, egészségre és környezetre gyakorolt hatása mellett az eredete is. A MEGYEI kormányhivatal fogyasztóvédelmi főfelügyelőségének vezetője, dr. Góra Zoltánné érdeklődésünkre elmondta, a hatósághoz dinnyével kapcsolatos, ilyen jellegű bejelentés idén nem érkezett. Tavaly egy esetre volt példa, amikor úgy vélte egy panaszos, hogy a magyarként hirdetett dinnye valójában nem hazai, ám az ennek nyomán indult vizsgálat során bebizonyosodott, hogy a kifogásolt árut tényleg Magyarországon, Csányoszrón termelték. Kéthetes késésben vannak a növények KÉTHETES KÉSÉSBEN vannak a dinnyepalánták, így legkorábban július elejére érhet be a tényleg magyar földön termő gyümölcs. A május közepén tapasztalt hűvös időjárás és az azt megelőző kánikula sem tett jót a dinnyének az ormánsági földeken. Így hiába nevelték már március elejétől fűtött fóliasátrakban a palántákat, mégis legalább két hét elmaradásban vannak a növények. Akik nem a palántázást választották, hanem közvetlenül a magot vetették el a földbe és befóliázták, azok még később, július végén számolhatnak a pirosló dinnye szedésével. A TERMELŐK jó minőségre és közepes termésmennyiségre számítanak az idén. Azt egyelőre nem tudni, milyen áron kínálják majd a csemegét. Az Ormánságban termelt dinnye többsége egyébként nem a hazai piacra kerül, a legtöbbet Németországba, Csehországba és Szlovákiába exportálják, de a skandináv államokba is kerül belőle. (bama.hu, június 22., péntek) Futószalagon induló új bankperek Több ügyvéd és civil szervezet is úgy gondolja, hogy csak a bíróságon tud érvényt szerezni az igazának Egyre több dolguk akad a bíróságoknak a devizahitelesek és a bankok között kialakult jogvitákkal. Az adósok és a belőlük formálódó pertársaságok, valamint a civil szervezetek az idén már több keresetet is benyújtottak a devizahitelezéshez kapcsolódóan, de az ügyfelek érdekeiért kiálló szervezetek vezetői szerint ez még csak a kezdet. - Az év második felében futószalagon indulhatnak meg az újabb és újabb perek - állítják.
3 CSÉCSI LÁSZLÓ Hétfőn több pénzintézet is felszólító levelet kap majd a Banki Adósok Érdekvédelmi Szervezetétől (BAÉSZ), amelyben a civilek felsorolják az általuk törvénysértőnek tartott hitelezési eljárásokat. A szervezet arra kéri a pénzintézeteket, hogy reagáljanak az észrevételeikre, és fejtsék ki pontosan, a jogszabályokra hivatkozva, hogy miért alkalmazták a BAÉSZ által problémásnak tartott gyakorlatokat. Kásler Árpád, a szervezet elnöke lapunknak elmondta, ha nem sikerül elindítani a párbeszédet, a szervezet jogi útra tereli a vitát. - Futószalagon indítjuk meg a pereket - tette hozzá az elnök. Ha valakinek kétségei lennének afelől, hogy Kásler komolyan gondolja, amit mond, akkor érdemes visszaemlékezni arra, hogy eddig ő az egyetlen olyan banki ügyfél, akinek sikerült pert nyernie egy bank, konkrétan az OTP ellen egy devizahitelezést érintő kérdésben. Áprilisban a Szegedi Ítélőtábla ugyanis helybenhagyta a Békés Megyei Bíróság azon döntését, miszerint semmis az a kikötés, amely feljogosította a bankot arra, hogy a fizetendő törlesztőrészletek forintösszegét az általa alkalmazott deviza eladási árában határozta meg, így téve szert nyereségre. A döntést a hírek szerint a Kúria előtt támadja meg az OTP Bank. Kásler Árpád szerint a plénum leghamarabb októberben dönthet a kérdésről, és addig nem is beszélhetünk sikerről, amíg az adósok vissza nem kapják az őket megillető pénzt. Kissé más megközelítésben, de szintén a banki perek útján lép fel az adósok érdekében a Devizahitelesek Érdekvédelmi Szövetsége. A szervezet pertársaságokat hoz létre az egyes pénzintézetek ügyfélkörébe tartozó adósokból, és a csoport nevében nyújtja be a kereseteket. Tilk László Géza, a szervezet elnöke közölte: az AXA pertársasága már benyújtotta a keresetét, az OTP és az Erste ügyfelei pedig hamarosan követik a példát. A cél az, hogy a bíróságok kimondják a jogsértő szerződések semmisségét - jegyezte meg a szövetség vezetője. Tilk László Géza szerint több lehetőség is áll azok előtt, akik jogi útra terelnék a devizahitelek ügyét. Egyrészt polgári peres eljárásban, egyénileg vagy pertársaságként nyújthatnak be keresetet. Választhatják a közérdekű kereset formáját is, így a bíróság döntése nemcsak a kereset benyújtóira, hanem mindenkire vonatkozik. Bűncselekmény, például csalás vagy uzsora gyanúja esetén pedig büntetőfeljelentést tehetnek az adósok. Léhmann György ügyvéd szerint a keresetek benyújtására az Európai Bíróság egy nemrég megjelent állásfoglalása is alapot adhat. Ebben a luxembourgi testület arról értekezett, hogy tisztességtelen- e az Invitel azon gyakorlata, amelynek során a hűségidős szerződéseknél új díjat vezetett be. Az ügyvéd szerint ezzel jogilag világossá vált: a devizahitelesekkel kötött szerződések egyoldalú módosításai semmissé nyilváníthatók. A Pénzügyi Szervezetek Állami Felügyelete ezzel szemben úgy nyilatkozott az Azénpénzem.hu portálnak, hogy az egyik ágazatra vonatkozó állításokat nem lehet egy másik területre alkalmazni, és a bíróság egyébként sem ítélte el az Invitel gyakorlatát. Keresetek a Balkánon Szerbiában és Horvátországban is bíróság előtt próbálják megtámadni a devizahitelszerződéseket az elégedetlen adósok. Áprilisban Horvátországban a Frank Egyesület és a Horvát Fogyasztóvédelmi Szövetség kollektív pert kezdeményezett nyolc horvátországi bank, közöttük az OTP ottani leánybankja ellen. A szerbiai Efektiva Banki Ügyfelek Egyesülete szintén eljárást indít a bíróságnál. Az egyesület elnöke, Dejan Gavrilovics a B92 hírportálnak elmondta, hogy nem várt érdeklődés volt tapasztalható a felhívásuk hatására azon polgárok és gazdálkodók körében, akiknél a bankok törvénytelenül változtatták meg a kamatokat. (Magyar Nemzet, június 23., szombat, 12. oldal) Áthárítják az új adót Varga G. Gábor
4 A távközlési cégek döntő többsége áthárítja ügyfeleire a telefonadót, vagyis a következő hetekben újabb áremelésekre lehet számítani. Igaz, nem mindenki július elsejétől emel, s nem is minden társaság azonos mértékben, a tarifaváltozások dzsungelében ember legyen a talpán, aki eligazodik. A magyar telefonpiacon hosszú évekig inkább csak csökkentek az árak, ám 2011-től a válságadók hatására, majd az általános forgalmi adó felső kulcsának emelése miatt fokozatosan drágultak a mobil- és a vezetékes szolgáltatások. A telefonadó miatt immár nemcsak a három nagy mobilcég emel árat, de az olcsó szolgáltatást nyújtó kábeltévés vállalatok is. - A telefonadó újabb súlyos teher, amelyet a társaság már nem tud egyedül vállalni, ezért megosztja az előfizetőkkel, az emelés azonban miden esetben kisebb lesz, mint a kivetett adó - mondta néhány héttel ezelőtt Diego Massidda, a Vodafone Magyarország vezérigazgatója, hozzátéve: fontos volt, hogy átláthatóan változzanak a tarifáik. A cég a válságadón túl 8-10 milliárd telefonadót fizet az idén, ezért a kártyás előfizetéseknél 2,5 forinttal emelkedik a percdíj, a számlásoknál pedig magánszemélyeknél 700, cégeknél 1250 forinttal lesz magasabb a havi díj. De még ez is változhat, mert a cég akkor azt ígérte, hogy felülvizsgálják a döntést, ha a parlament megszavazza a tájékoztató idején még csak javaslatként létező Rogán- indítványt, amely az adósapkák csökkentéséről szólt. Az azóta elfogadott javaslat átmeneti időre (az év hátralévő részére) 400 forintra mérsékelte a magánszemélyek s ra a céges előfizetések után fizetendő adómaximumot. Ennek ellenére a Vodafone eredeti árváltozásai lépnek hatályba július elsejétől, hiszen a tarifák módosítását egy hónappal a hatálybalépés előtt közzé kell tenni. A Telenor később döntött, ezért az árváltozásai csak július 16- tól lépnek hatályba. A norvég cég egész más szisztémát választott az adó áthárítására: a számlás előfizetések esetében kapcsolási díjként 1,96 forintot kérnek az ügyfeleiktől, a kártyás előfizetések percdíjait pedig 1,4 forinttal emelik. A publikus üzleti tarifacsomagok havi alapdíját átlagosan nettó 265 forinttal emelik meg, s további teher, hogy az első perc számlázása nem másodperc-, hanem percalapon történik. Az SMS-ek ára az üzleti tarifacsomagok esetén nettó két forinttal nő. A vállalaton belül korlátlan belföldi beszélgetést tartalmazó csomagok esetén a csomagba foglalt percek száma havi ezerre, azaz 16,6 órányi ingyenes beszélgetésre korlátozódik, az eddig ingyenesen hívható zöld számok és adományvonalak azonban továbbra is díjmentesek maradnak. A Magyar Telekom még vizsgálja a szükséges lépéseket, egyelőre nincs kialakult álláspontja - tudtuk meg a társaság kommunikációs osztályán. Ez a gyakorlatban azt jelenti, hogy a vállalat a júliusi adót már biztosan lenyelte. Egyelőre az Invitel sem közölte, mire készülnek az új adónem miatt. Kérdés az is, hogyan alakulnak az árak jövőre, mert a Telenor hivatalos álláspontja például az volt, hogy csak addig hárítják át az ügyfelekre az adót, amíg párhuzamosan fut a válság- és a telefonadó. Igaz, a tarifák emelése nem adótételként került a rendszerbe, tehát a vállalkozásoknak megvan a lehetőségük arra, hogy visszakozzanak döntésüktől. Bár hivatalosan nem közölték, de a Hwsw.hu a közzétett általános szerződési feltételekre hivatkozva arról írt, hogy a UPC és a Digi is emeli a telefonszolgáltatás díjait. A Digi jelenleg egyetlen VoIP-alapú telefoncsomaggal rendelkezik, a Digifon havi 200 forintba kerül. A havi díj nem változik, ahogy a hálózaton belüli hívások percdíja is marad nulla forint, de a helyi vonalas hívások percdíja bruttó 2,5 forinttal emelkedik, míg a mobilhálózatok irányába induló hívások után percenként bruttó 4,5 forinttal kell majd többet fizetniük az ügyfeleknek. A UPCnél augusztus 1-jétől változnak az árak, de ez nem érint minden díjcsomagot. A cég a legnépszerűbb, a Bronze-csomag árait változatlanul hagyja, a többinél változnak a tarifák. Szűcs László kommunikációs igazgató a portálnak annyit mondott, hogy a díjcsomagok listaárát nem módosítja a szolgáltató, helyette az elérhető kedvezmények mértékét csökkenti, ezért a szolgáltató szerint nem szükséges a honlapon közzétett általános szerződési feltételekben külön megjelölni a módosításokat. A UPC a napokban minden ügyfelét értesíti a változásokról. Eddig egyedül a kis piaci részesedéssel rendelkező, de az alternatív szolgáltatói piacon nagynak számító BTel közölte, hogy nem hárítja át az adót ügyfeleire, noha nem is helyesli azt, és kockázatosnak tartja költségvetési szempontból is. Nem beszéltek össze a szolgáltatók Korábban iparági és állami körökben is felmerült, hogy a Gazdasági Versenyhivatal (GVH) figyelni fogja a szolgáltatók áremelési gyakorlatát, ez ugyanis a leghatékonyabb módja annak, hogy az állam fellépjen az egyébként nem szabályozott árú piacon az áremelések ellen. Szakértők szerint
5 ugyanakkor a szolgáltatók áremelési gyakorlata annyira eltérő, hogy a GVH aligha talál majd fogást rajtuk. (Népszabadság, június 23., szombat, 9. oldal) Civilkassza föltöltés alatt - fideszes mutyival? Kácsor Zsolt A civil egyesületek körében országszerte fölháborodást keltett az Emberi Erőforrások Minisztériuma által a Civil Információs Centrum (CIC) címre kiírt pályázat elbírálása. Az egyházi, nemzetiségi és civil társadalmi kapcsolatokért felelős államtitkárságon nemrégiben meghozott döntés eredményeképpen a CIC címet, s az azzal járó anyagi támogatást egyetlen fővárosi, s megyénként további egy-egy, vagyis összesen húsz civil szervezet nyerte el. A címmel nem kevés anyagi juttatás jár: a húsz CIC-győztesnek a következő két évre összesen 700 millió forintot - egyesületenként 35 milliót - adnak, ami a hazai civil szférában magas összegű támogatásnak számít. Összehasonlításképpen: a Nemzeti Együttműködési Alap szakmai kollégiumai évi 190 millió forintot osztanak szét, holott egy-egy kollégiumba több mint kétezer szervezet tartozik, vagyis míg húsz CIC-egyesület egy évre 350 milliót kap, addig ennyi pénzen más pályázati formában csaknem négyezer szervezet osztozik. De a döntéssel kapcsolatban nem ez az aránytalanság a legfőbb kifogás, hiszen az nem vitás, hogy egy CIC-szervezetnek a feladata ellátásához szükséges infrastruktúrára támogatást kell nyújtani. A hazai civil életben tapasztalható fölháborodás oka inkább az, hogy a pályázaton olyan szervezetek is nyertek, amelyek vélhetőleg nem szakmai alkalmasságuk, hanem fideszes, jobboldali kötődésük miatt kerülhettek a kiválasztottak közé. A kiírásra összesen 57 pályázat érkezett, a nyertesek július 1-jétől december 31-ig jogosultak a miniszter által adományozott CIC cím viselésére. Az lesz a feladatuk, hogy szakmai támogatást nyújtsanak a civil szervezetek működéséhez, segítsék fenntartásukat, s elősegítsék az állami támogatások felhasználását. Ez azt jelenti, hogy a CIC-egyesületek az adott megyében minden részletre kiterjedő óriási adatbázissal rendelkeznek majd az összes civil szervezetről, azok pályázatairól, aktivitásukról, s nem utolsósorban: személyi összetételükről. Ha az efféle adatok egy politikailag részrehajló CIC-egyesület kezelésébe kerülnek, nem zárható ki az információkkal való visszaélés. Jellemző a történtekre, hogy civil informátoraink szerint a húsz pályázati nyertes közül szakmai szempontból ötről jelenthető ki, hogy tevékenysége alapján megérdemelten vált a CIC cím birtokosává: a győri United Way Kisalföld Alapítvány, a miskolci Nyilas Misi Alapítvány, a pécsi Nevelők Háza Egyesület, a veszprémi Veszprém Megyei Civil Hálózatért Egyesület, valamint a zalaegerszegi Zalai Civil Életért Közhasznú Egyesület. S most lássuk a legkirívóbb eseteket: a fővárosban a Századvég Politikai Iskola Alapítvány nyert, amelynek infrastrukturális háttere megfelelő a feladat ellátásához, ám fideszes politikai kötődését nem kell különösöbben bizonygatni. A Századvégen kívül az egyik legfeltűnőbb a Somogy megyei CIC-győztes, a kaposvári Éléstár Fogyasztóvédelmi, Jogvédő és Kulturális Egyesület esete. A szervezet honlapja az önmeghatározása szerint fogyasztóvédelmi, jogvédő, érdekvédő, szellemi honvédő egyesületi civil honlap. E bemutatkozás alatt ez olvasható: Minden, ami emberi, természetes és magyar. Isten, Haza, Család. Magyarországról, édes hazánkról, Ne feledkezzél el szegény magyarokról! Az egyesület honlapja egyéb tekintetben feltöltés alatt áll. Ennek azért van jelentősége, mert egy egyesületnek a törvény szerint kötelessége, hogy feltöltse honlapjára az elmúlt év mérlegét és eredménykimutatását. Honlap hiányában e dokumentumokat az egyesület székhelyén kell kifüggeszteni. Az Éléstár honlapjáról hiányzik a mérleg, ugyanakkor a portálon egy Wass Albert-felolvasóestre fölhívják a figyelmét. Forrásaink szerint kérdéses, hogy rá lehet- e bízni egész Somogy megye civil adatbázisának kezelését egy olyan szervezetre, amely még a saját honlapját sem töltötte föl. Érdekes a Szabolcs-Szatmár-Bereg megyei győztes példája is: ott a Hajdúdorogi Egyházmegye által létrehozott, nyíregyházi székhelyű Kelet- magyarországi Fiatalokért Alapítvány győzött, amelynek feladata Szabolcs-Szatmár-Bereg megyében és Hajdú-Bihar megyében működő főiskolai-egyetemi intézmények, kollégiumok létesítése, felújítása, támogatása. A diákok anyagi, szellemi
6 megsegítése. A nyíregyházi civil életet belülről ismerő informátorunk szerint ezzel az alapítvánnyal Nyíregyházán soha egyetlen civil fórumon, találkozón vagy gyűlésen nem lehetett találkozni, ellentétben más egyházi szervezettel. A Kelet- magyarországi Fiatalokért Alapítvány a közelmúltban mintegy 70 millió forintot nyert egy ifjúsági információs iroda kialakítására, amelyet idén nyitottak meg a nyíregyházi görög katolikus hivatal pincéjében. Forrásunk szerint tehát nem alvószervezetről van szó, de kérdés, hogy miként válhat Civil Információs Centrummá egy olyan egyházi egyesület, amelynek ebben a tekintetben csak pár hónapos szakmai múltja van. Forrásaink szerint megkérdőjelezhető a Hajdú-Bihar megyei nyertes esete is: ott a debreceni székhelyű Szülők a Gyermekekért, Egymásért Egyesület lett a CIC cím birtokosa, amelynek tevékenysége: ifjúságvédelem, érdekvédelem, oktatás. A Wesselényi út egyik magánlakásán bejegyzett egyesület információink szerint erős fideszes kötődéssel rendelkezik, s habár a debreceni civil életben meglehetősen inaktív ugyan, de pályázati győzelmükért értesüléseink szerint több helyi fideszes politikus lobbizott. Az egyesület amúgy ismeretlen a debreceni civil szférában: évtizedes civil szakmai múlttal bíró informátoraink szerint csak azért nem keltett túl nagy meglepetést a győzelme, mert a fideszes hátszelet ismerve az előre borítékolható volt. Meghökkentő a Heves megyei nyertes, az Egri Norma Alapítvány győzelme, ez a szervezet ugyanis eddig tipikus alvószervezet volt ban alapították, kuratóriumi elnöke Ringelhann György, Eger város rendszerváltás utáni első polgármestere volt, akit a közgyűlés 1990-ben SZDSZ-es támogatással választott városvezetővé, de később átigazolt a jobboldalra, s kampányát később a Fideszen kívül a MIÉP is támogatta. Az Egri Norma Alapítvány az elmúlt években szinte semmilyen aktivitást nem fejtett ki, így az egri civil társadalom előtt eddig ismeretlen volt. A helyi civil egyesületeket tömörítő, csaknem húsz éve működő Egri Civil Kerekasztal sem tudott róla, hiszen a szervezet egri közösségi programokban nem vett részt, sőt még pályázatokat sem írt. Kérdés, hogy az Egri Norma ilyen szakmai múlttal alkalmas lesz-e a feladat normális ellátására. A pályázati nyertesek listája Budapest: Századvég Politikai Iskola Alapítvány. Bács-Kiskun: Főnix I# úsági és Kulturális Egyesület. Baranya: Nevelők Háza Egyesület. Békés: Jótékonysági Nőegylet. Borsod-Abaúj- Zemplén: Nyilas Misi Alapítvány. Csongrád: Kurca Vidéke Polgár Egyesület. Fejér: Echo Innovációs Műhely. Győr-Moson-Sopron: United Way Kisalföld Alapítvány. Hajdú-Bihar: Szülők a Gyermekekért, Egymásért Kiemelkedően Közhasznú Egyesület. Heves: Egri Norma Alapítvány. Jász-Nagykun- Szolnok: Contact Mentálhigiénés Konzultációs Szolgálat. Komárom-Esztergom: Bázis Gyermek és I# úsági Egyesület. Nógrád: A Háztartások Foglalkoztatásáért Alapítvány. Pest: Isten Szolgálatában Református Missziói Alapítvány. Somogy: Éléstár Fogyasztóvédelmi, Jogvédő és Kulturális Egyesület. Szabolcs-Szatmár-Bereg: Keletmagyarországi Fiatalokért Alapítvány. Tolna: Lakható Szekszárdért Közhasznú Egyesület. Vas: Hegypásztor Kör. Veszprém: Veszprém Megyei Civil Hálózatért Egyesület. Zala: Zalai Civil Életért Közhasznú Egyesület. (Népszabadság, június 25., hétfő, 6. oldal) Fogantyúcserével a rák ellen Világszerte negyedmillió bőröndjét hívja vissza fogantyúcserére a Samsonite. A cég Tokyo Chic modelljeinek fogantyúiban ugyanis rákkeltő aromás szénhidrogéneket mutatott ki a hongkongi fogyasztóvédelmi hatóság, méghozzá az emberi egészségre veszélyes koncentrációban - írja az AP. A Samsonite biztonsági okokból leállította a bőröndök forgalmazását, magyarázata szerint gyártási hiba miatt kerülhetett a rákkeltő anyag a fogantyúba, de lényegesen kisebb mennyiségben, mint azt a fogyasztóvédők állítják. Független mérésekre hivatkozva Ramesh Tainwala, a Samsonite ázsiai elnöke azt mondta, előbb száz fogantyút kell megennie ahhoz az embernek, hogy utána emiatt egy a milliárdhoz eséllyel rákot kapjon. A fogantyúcsere 110 millió forintnyi összeget emészt fel. (K. B.)
7 (Népszabadság, június 25., hétfő, 10. oldal) Fapadosoké Budapest légtere Az olcsó repülőjegy esetében is jár a kártérítés, ha nem indul el vagy késik a gép A Malév leállásával az olcsó jegyet kínáló légitársaságok részaránya jelentősen nőtt Budapesten. Eközben a hazánkból induló üzletemberek egy része Ferihegy helyett immár az osztrák Schwechaton száll fel. A turisták azonban fapadossal repülnek, de jó, ha tudják, az unió előírásai alapján a kártérítés az olcsó jegy mellé is jár. JÁMBOR GYULA Alaposan átalakult a budapesti repülőtér utasforgalma február 3-a, a Malév bedőlése óta. Bár a repülőgépeken található székek számában nincs lényeges visszaesés, a gépek száma 20 százalékkal csökkent. Ennél is nagyobb a változás az utasok összetételében. Az üzleti utasok, akik nem sajnálják a pénzt a kényelmi szolgáltatásokra, a hagyományos légitársaságokat részesítik előnyben. Ferihegy utasforgalmának 2011-ben még 67 százalékát adták a hagyományos, 30-at a fapados társaságok. Ebben az évben ez az arány megfordult. A magyar légikikötőben észlelt jelenség egyébként Európa-szerte tapasztalható. A nagy brit, francia, német hagyományos légitársaságok mind saját fapados cégeket alapítottak vagy integráltak csoportjukba. Ennek hátterében az áll, hogy a kontinensen belüli repülőutak jövedelmezősége a nullához tendál, a cégeket csak a földrészek közötti járatok tartják életben. Így a rövidebb útvonalak túlnyomó része a low cost társaságok vadászterületévé válik. A ferihegyi repülőtér elvesztett üzleti utasainak egy része minden bizonnyal Bécs repülőterén szállt fedélzetre. Májusi adatok szerint Schwechaton a kelet-európai utasforgalom 14,5 százalékkal nőtt, miközben a közel-keleti irány még ennél is jobban, csaknem 19 százalékkal emelkedett. Ismeretes, hogy ez utóbbi régióban erős járathálózatot épített ki a Malév, amelynek megszűnésével a forgalom más légitársaságok járataira terelődhetett át. Budapest elkerülése abban az adatban is tetten érhető, hogy a transzferutasok száma több mint 18 százalékkal emelkedett Bécsben. A magyar utazók többsége tehát az olcsó, néha valóban filléres fapados légitársaságokkal repül, és ezért számos kényelmetlenséget vállal. Mint korábban többször megírtuk, a Ryanair ír légitársaság vezette be Ferihegyen azt a rendszert, hogy utasai hőségben-fagyban a reptéri betonon várják meg, amíg megrohamozhatják a gép bejáratát. Az olcsó jegyek azonban nem jelentik azt, hogy a low cost légitársaságra ne vonatkoznának az EU fogyasztóvédelmi előírásai. Egy európai parlamenti és tanácsi rendelet értelmében ugyanis a járat törlésekor kártalanításra és a jegy árának visszatérítésére, vagy más járatra való átfoglalásra van joga az utasnak. A légitársaságnak mindezeken felül gondoskodnia kell az utas ellátásáról. Ennek fejében díjmentesen biztosítania kell két telefonhívást, telex- vagy faxüzenetet, küldés lehetőségét, étkezést, frissítőket, valamint szállást, ha az éjszakát ott kell töltenie az utasnak, valamint a szállítást a reptér és a szállás között. Emellett a késés miatt kártalanítás is megilleti az utast, a repülőút távolságától függően 250-től 600 euró ( ezer forint) értékben mind járattörlés, mind legalább három órás késés esetén. Ha öt órát késik a gép, és az utas ezért már nem kíván elutazni, kérheti a jegy árának visszatérítését. - Ha a légitársaság nem hajlandó kötelezettségei teljesítésére, a fogyasztók forduljanak az illetékes békéltető testületekhez, melyek segítenek a jogvita bíróságon kívüli rendezésében - áll a Fogyasztóvédelmi Egyesületek Országos Szövetsége lapunknak küldött közleményében. (Magyar Nemzet, június 26., kedd, 13. oldal) Jelentős változások a fogyasztóvédelmi törvényben
8 2012. július 29-én számos jelentős változás lép hatályba a fogyasztóvédelemről szóló évi CLV. törvényben. A CMS Cameron McKenna ügyvédei, dr. Petrányi Dóra és dr. Domokos Márton, az alábbiakban foglalják össze a legfontosabb változásokat. A gyártó mellett ezentúl a forgalmazó is felelős lesz a termék - gyártó által rendelkezésére bocsátott - azonosításra alkalmas jelöléssel való ellátásáért. A közszolgáltató ezentúl nem állapíthat meg külön díjat a számla nyomtatott példányáért, illetve "sárga csekken" keresztül történő kiegyenlítéséért. A panaszkezeléssel, ügyfélszolgálatokkal kapcsolatos változások főleg a panaszfelvétellel, jegyzőkönyvvezetéssel, iratmegőrzéssel, válaszadási határidőkkel kapcsolatos szabályokat érintik, ez minden fogyasztókkal érintkező vállalkozás számára a panaszkezelési eljárás felülvizsgálatát teszi szükségessé, különösen a szóbeli panaszok kivizsgálásával és dokumentálásával kapcsolatban. Speciális, új rendelkezések szabályozzák a közszolgáltatók működését, főként az ügyfélszolgálat nyitva tartása és a telefonos ügyfélszolgálat üzemeltetése tekintetében. A békéltető testület a jövőben a fogyasztó vagy a vállalkozás kérésére tanácsot ad a fogyasztót megillető jogokról és kötelezettségekről. A testületeknek a jövőben valamennyi nem teljesített ajánlás esetében nyilvánosságra kell hozniuk a jogvita tartalmának rövid leírását és az eljárás eredményét. A kézbesítés meghiúsulásának meghatározott eseteiben a törvénymódosítás kézbesítési vélelmet állapít meg. A békéltető testületre vonatkozó szabályok vonatkozásában a törvény hatálya a jövőben kiterjed a tisztán fogyasztói minőségben eljáró vállalkozásokra is. A közérdekű keresetek szélesebb körű alkalmazásának elősegítése érdekében a módosítás különválasztja és részletesen szabályozza a fogyasztóvédelmi hatóság, illetve a fogyasztói érdekek képviseletét ellátó egyesületek és az ügyész keresetindítási, illetve igényérvényesítési jogát. Újdonság, hogy a fogyasztóvédelmi hatóságnak szankció kiszabása esetén ezentúl elegendő az eset lényeges körülményeit vizsgálni, illetve az arányosság elvét szem előtt tartani. A hatóság a jövőben határidő kitűzésével kötelezheti a jogsértő vállalkozást, hogy a hibák, hiányosságok, illetve a jogsértés megszüntetése érdekében tett intézkedésekről a hatóságot értesítse. A módosítás kis- és középvállalkozások esetén a kiszabható bírság összegét egy alacsonyabb bírságsávban maximálja. A fiatalkorúak védelme érdekében és jogsértő tartalmú kereskedelmi kommunikáció vagy internetes honlap esetén a hatóság intézkedése fellebbezésre tekintet nélkül azonnal végrehajtható lesz. A vállalkozások számára ajánlott, hogy az új szabályok figyelembevételével vizsgálják felül meglévő gyakorlatukat, különös tekintettel panaszkezelési rendszerük és ügyfélszolgálatuk működésére. Petrányi Dóra, Domokos Márton - CMS Cameron McKenna LLP (Napi Gazdaság, június 26., kedd, 8. oldal) Javában folynak a nyári ellenőrzések Megkezdődtek az idegenforgalmi fogyasztóvédelmi ellenőrzések. Mérséklődtek a bírságok, a kisvállalkozásokkal elnézőbbek, de vannak "főbenjáró bűnök". - Az egyik legfőbb változás az előző évekhez képest, hogy mérséklődtek a bírságok, s hogy a mikro-, kis- és közepes vállalkozásokat első alkalommal csupán figyelmeztetjük - válaszolta megkeresésünkre Góra Zoltánné, a Baranya Megyei Kormányhivatal Fogyasztóvédelmi Felügyelőségének vezetője. Amiatt kérdeztük a szakembert, mert a napokban megkezdődtek az idegenforgalmi szezonban már szokásosnak nevezhető fogyasztóvédelmi ellenőrzések. Góra Zoltánné megjegyezte, vannak olyan súlyos jogsértésnek minősülő esetek, amelyek miatt a "kicsiknél" sem lehetnek elnézőek. Ilyen a 18 év alattiak alkohollal vagy cigarettával történő kiszolgálása, az emberi egészséget, testi épséget veszélyeztető termékek forgalmazása. Idén is kiemelten ellenőrzik a szezonban az idegenforgalmi szempontból kitüntetett látogatottságú helyeket: strandokat, piacokat, vásárokat, a belvárosokban található üzleteket, éttermeket. Annyit már most elmondhatott a felügyelőség vezetője, hogy kirívó, súlyos szabálytalanságra

matches: Bíróság Kúria bíróság Bíróság bíróság bíróság